DA Den Europæiske Unions Tidende L 274/139

KOMMISSIONENS BESLUTNING

af 18. november 2009

om Nederlandenes statsstøtte C 10/09 (ex N 138/09) til fordel for ING's back-up facilitet for illikvide aktiver og omstruktureringsplan

(meddelt under nummer K(2009) 9000)

(Kun den engelske udgave er autentisk)

(EØS-relevant tekst)

(2010/608/EF)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab, særlig artikel 88, stk. 2, første afsnit,

under henvisning til aftalen om Det Europæiske Økonomiske Samarbejdsområde, særlig artikel 62, stk. 1, litra a),

efter at have opfordret medlemsstaten og andre interesserede parter til at fremsætte deres bemærkninger i overensstemmelse med disse bestemmelser (1), har Kommissionen ikke modtaget bemærkninger fra interesserede parter, og

ud fra følgende betragtninger:

1. SAGSFORLØB

(1) Den 12. november 2008 godkendte Kommissionen en rekapitalisering som en nødforanstaltning i sag N 528/08. I forbindelse med rekapitaliseringsforanstaltningen tegnede Nederlandene sig for core tier 1-værdipapirer på 10 mia. EUR udstedt af ING. Foranstaltningen blev godkendt for et tidsrum af seks måneder på betingelse af, at der blev forelagt en troværdig plan inden for disse seks måneder (2). Gyldigheden af rekapitaliseringsforanstaltningen blev automatisk forlænget med forelæggelsen af en omstruktureringsplan, indtil Kommissionen traf beslutning om planen.

(2) I sag C 10/09 (ex N 138/09) godkendte Kommissionen den 31. marts 2009 en hjælpeforanstaltning for værdiforringede aktiver (»hjælpeforanstaltningen«) i forbindelse med en portefølje af amerikanske Alt-A-realkreditobligationer (»RMBS«) til fordel for ING for et tidsrum af seks måneder (3). De nederlandske myndigheder omtaler foranstaltningen som »back-up facilitet for illikvide aktiver« (»IABF«). Som følge af tvivl om, hvorvidt visse aspekter af hjælpeforanstaltningen er i overensstemmelse med meddelelsen fra Kommissionen om behandlingen af værdiforringede aktiver i Fællesskabets banksektor (4) (»meddelelsen om værdiforringede aktiver«), besluttede Kommissionen at indlede proceduren efter EF-traktatens artikel 88, stk. 2.

(3) Kommissionens beslutning om at indlede proceduren blev offentliggjort i Den Europæiske Unions Tidende (5). Kommissionen opfordrede interesserede parter til at fremsætte bemærkninger. Kommissionen har ikke modtaget bemærkninger fra interesserede parter.

(4) Godkendelsen af hjælpeforanstaltningen blev forlænget ved Kommissionens beslutning af 15. september 2009 (6).

(5) På grundlag af den nederlandske kreditgarantiordning (godkendt ved Kommissionens beslutning af 30. oktober 2008 i sag N 524/08 og forlænget ved Kommissionens beslutning af 7. juli 2009 i sag N 379/09 (7)) ydede Nederlandene desuden ING garantier for mellemfristet gæld på i) 9 mia. USD (hvoraf 8,25 mia. USD allerede er udstedt) og ii) 5 mia. EUR (hvoraf 4,15 mia. EUR allerede er udstedt).

(6) Den 25. november 2008, 8. april 2009, 18. maj 2009 og 9. november 2009 modtog Kommissionen oplysninger fra markedsaktører, som hævdede, at ING Direct Europe i en kort periode havde reklameret med det kapitalindskud, som banken modtog af Nederlandene, og at ING angiveligt udviste en aggressiv kommerciel adfærd.

(7) Der fandt en række møder, udvekslinger af e-mails og telefonkonferencer sted mellem Kommissionen og de nederlandske myndigheder.

(8) Med hensyn til spørgsmål vedrørende de metoder til værdiansættelse af aktiverne, der blev anvendt i forbindelse med hjælpeforanstaltningen, har Kommissionen trukket på teknisk bistand fra eksterne eksperter, som Kommissionen har indgået kontrakt med (Duff og Phelps og professor Wim Schoutens), og fra eksperter fra Den Europæiske Centralbank.

(9) Den 12. maj 2009 fik Kommissionen af Nederlandene fremlagt en omstruktureringsplan for ING-koncernen, som blev suppleret af yderligere oplysninger, der blev fremsendt den 7. juli 2009. Omstruktureringsplanen blev ændret den 22. oktober 2009 (alle henvisninger til en omstruktureringsplan i det følgende vedrører denne seneste udgave af omstruktureringsplanen). Denne ændring omfattede også en ændring af betingelserne for tilbagebetaling af kapitalindskuddet fra Nederlandene.

(10) Den 22. oktober 2009 gav Nederlandene en række tilsagn vedrørende gennemførelsen af omstruktureringsplanen og vederlaget for hjælpeforanstaltningen.

(11) Nederlandene underrettede Kommissionen om, at man på grund af den hastende karakter undtagelsesvis accepterer, at denne beslutning vedtages på engelsk.

2. BESKRIVELSE AF DE FAKTISKE OMSTÆNDIGHEDER

2.1. Støttemodtageren

(12) ING består af ING Groep N.V. (»ING Group«), moderholdingselskabet, som kontrollerer ING Bank N.V. og ING Verzekeringen N.V. 100 %, og to subholdingselskaber, som kontrollerer henholdsvis bank- og forsikringsdatterselskaber. I ING Group indgår over 70 individuelle virksomheder med mere end 2 500 retlige enheder, der opererer i ca. 50 lande. Ved udgangen af 2008 udgjorde koncernens samlede balancesum 1 332 mia. EUR, hvoraf over 75 % kan henføres til ING's bankaktiviteter.

(13) Ved udgangen af 2008, og inklusive rekapitaliseringsforanstaltningen, var ING's kapitalprocenter for bankdelen 9,3 % med hensyn til tier 1-kapital og 7,3 % med hensyn til tier 1-kernekapital. For forsikringsdelen udgjorde kapitaldækningen 256,5 %.

(14) ING Groups kapitalstruktur omfatter også såkaldt kernegæld, dvs. foranstående gæld optaget på koncernniveau, som derpå investeres som egenkapital i ING Bank og ING Insurance holding (såkaldt dobbeltgearing). Desuden har ING Insurance holding selv optaget såkaldt kernegæld på 2,3 mia. EUR, der kan anvendes som egenkapital i virksomhedens forsikringsdatterselskaber.

(15) ING's investeringsportefølje bestod af Alt-A-porteføljen, som for hovedpartens vedkommende var ejet af ING Direct US. ING Direct US havde efter amerikansk ret status som »US Thrift institution« (spare- og lånekasse), og som følge af denne status skulle ING Direct US investere hovedparten af de indsamlede opsparede midler i amerikanske realkreditlån eller amerikanske realkreditrelaterede investeringer. ING allokerede derfor en betydelig del af sin investeringsportefølje til amerikanske Alt-A-RMBS. Alt-A-porteføljen blev dækket af hjælpeforanstaltningen fra Nederlandene (som beskrevet i afsnit 2.3.2 nedenfor). I ING's investeringsportefølje indgik også en betydelig andel af ejendomsobligationer (CMBS), amerikanske RMBS og ejendomsinvesteringer, som ikke er dækket af hjælpeforanstaltningen.

2.2. Forretningsaktiviteter

(16) Ved udgangen af 2008 var ING aktiv inden for seks forretningsområder. ING var desuden aktiv inden for kapitalforvaltning, som funktionelt var en del af de respektive regionale forretningsenheder inden for forsikringsvirksomhed.

2.2.1. Detailbankvirksomhed

(17) ING tilbyder detailbanktjenester i Nederlandene, Belgien, Polen, Rumænien, Tyrkiet, Indien og Thailand (detailbanktjenester via ING Direct er ikke beskrevet i dette afsnit, men i afsnit 2.2.2). Private banking tilbydes i Nederlandene, Belgien, Luxembourg, Schweiz og forskellige lande i Asien og Central- og Østeuropa. Små og mellemstore virksomheder og større erhvervskunder er omfattet af ING's detailbankvirksomhed.

(18) I forbindelse med sine detailbankaktiviteter i Nederlandene og i Belgien kombinerer ING en »direct banking«-model og et filialnet. ING udbyder tjenester inden for anfordringskonti og betalingssystemer, opsparingskonti, realkreditlån, forbrugerlån, kreditkorttjenester og investerings- og forsikringsprodukter. Realkreditlån tilbydes via en direkte kanal, via et salgsnet af tilknyttede agenter samt via formidlere. Via sit filialnet tilbyder ING også et komplet udvalg af forretningsbankprodukter samt livs- og skadesforsikringsprodukter.

(19) Inden for detailbankvirksomhed (privatpersoner) i Nederlandene har ING en markedsandel på 40-50 % (8) med hensyn til primære bankforretninger. Markedsandelen for opsparingskonti udgør 30-40 % værdimæssigt og 20-30 % antalsmæssigt. Markedsandelene for forbrugerlån i værdimæssig henseende, realkreditlån og private banking udgør 10-20 %.

(20) Markedsandelene i Belgien udgør [10-15] (9) % for anfordringskonti, [20-25] % for forbrugerkredit, [15-20] % for realkreditlån, [10-15] % for opsparing og [10-15] % for investeringsforeninger. Markedsandelene inden for detailbankvirksomhed i Polen udgør [5-10] % som helhed og [5-10] % med hensyn til opsparing. I Rumænien udgør ING's markedsandel [0-5] % af alle passiver og [0-5] % af alle aktiver. Markedsandelene inden for opsparing udgør [0-5] % i Tyrkiet.

2.2.2. ING Direct — detailbankvirksomhed

(21) ING Direct udbyder direkte internetbaserede detailbankaktiviteter til kunder i Australien, Østrig, Canada, Frankrig, Tyskland, Italien, Spanien, Det Forenede Kongerige og USA. De produkter, der hovedsagelig tilbydes, er opsparingskonti og realkreditlån og i stigende grad også investeringsforeninger og betalingskonti.

(22) Inden for opsparing har ING Direct en markedsandel på [5-10] % i Tyskland, [0-5] % i Italien, [0-5] % i Australien, [0-5] % i Canada, ca. [0-5] % i Spanien, Det Forenede Kongerige og Østrig og ca. [0-5] % i USA og Frankrig. Med hensyn til boliglån udgør markedsandelene [0-5] % i Australien, [0-5] % i Canada, [0-5] % i Italien og [0-5] % i Spanien. Markedsandelene for nye boliglån udgør [0-5] % i Tyskland. Den væsentligste del af ING Directs aktiviteter uden for Europa udføres af virksomhedens amerikanske datterselskab, som tegner sig for en markedsandel for boliglån på [0-5] % og en balancesum på […] (10) mia. USD ved udgangen af første kvartal 2009.

2.2.3. Engrosbankvirksomhed

(23) Engrosbankvirksomheden har primært fokus på Nederlandene, Belgien, Polen og Rumænien, hvor der tilbydes et komplet udvalg af produkter lige fra likviditetsstyring til virksomhedsfinansiering. Andre steder er tilgangen over for kunder og produkter mere selektiv. Engrosbankvirksomheden omfatter seks forretningsenheder: almindelig udlånsvirksomhed samt betalinger og likviditetsstyring, struktureret finansiering, leasing og factoring, finansielle markeder, andre engrosprodukter og ING Real Estate.

(24) Med hensyn til erhvervskunder udgør ING's nederlandske markedsandele [20-30] % for primære bankforretninger, remburser, internationale betalinger og internationale betalingstjenester, lån og anfordringskonti samt factoring. Højere markedsandele på [30-40] % findes i forbindelse med indlån/opsparing og indenlandske betalinger. ING's markedsandel med hensyn til erhvervskunder i Belgien udgør [25-30] % for anfordringskonti, [15-20] % for lån, [15-25] % for leasing og [20-30] % for indlån.

2.2.4. Forsikrings- og kapitalforvaltningsaktiviteter i Europa

(25) ING's væsentligste forsikringsaktiviteter i Europa findes i Nederlandene (hovedsagelig under mærkerne ING, Nationale-Nederlanden og RVS). ING har en markedsandel på [15-20] % inden for livsforsikring og [5-10] % inden for skadesforsikring (med hensyn til bruttopræmier i 2008). Produkterne distribueres via direkte distributionskanaler (hovedsagelig filialer af ING og Postbank, som blev rebrandet til ING i begyndelsen af 2009) og mæglere. ING er ikke aktiv i skadesforsikringssektoren uden for Nederlandene, med undtagelse af Belgien (hvor markedsandelen udgør [0-5] % inden for skadesforsikring).

(26) ING's markedsandele inden for livsforsikring udgør [30-35] % i Rumænien, [20-25] % i Ungarn, [10-15] % i både Tjekkiet og Grækenland, [5-10] % i Polen, [5-10] % i Slovakiet og [5-10] % i Belgien. ING er — med meget mindre markedsandele på under [0-5] % — også aktiv i Spanien, Bulgarien og Tyrkiet. Pensionsforvaltning indgår blandt aktiviteterne, herunder obligatoriske og frivillige pensionsfonde. Med hensyn til obligatoriske pensionsfonde har ING en markedsandel på [20-25] % i Polen og [10-15] % i Slovakiet. Med hensyn til frivillige pensionsfonde udgør ING's markedsandele [35-40] % i Slovakiet, [10-15] % i Tjekkiet og [5-10] % i Tyrkiet. Sammenlagt udgør ING's markedsandele inden for obligatoriske og frivillige pensionsfonde [35-40] % i Rumænien, [10-15] % i Ungarn og [5-10] % i Bulgarien.

(27) I 2008 havde ING aktiver i de respektive geografiske områder på […] mia. EUR i Nederlandene, […] mia. EUR i Belgien (og Luxembourg) og […] mia. EUR i Central- og Østeuropa.

2.2.5. Forsikrings- og kapitalforvaltningsaktiviteter i Nord-, Mellem- og Sydamerika

(28) ING Insurance Americas opererer i hovedsagelig to geografiske områder: USA og Latinamerika. Aktiviteterne i Canada blev solgt i begyndelsen af 2009. ING Insurance Americas tilbyder livs- og skadesforsikring, pensionstjenester (primært bidragsbaserede pensionsordninger), livrenter, investeringsforeninger, mægler- og forhandlertjenesteydelser og institutionelle produkter, herunder genforsikring og institutionelle kapitalforvaltningsprodukter og -tjenester.

(29) I USA udgør markedsandelen [5-10] % inden for variable livrenter, [0-5] % inden for livsforsikring og ca. [0-5] % inden for både faste livrenter og gruppelivsforsikring. ING udbyder primært pensionsprodukter i Mexico, Chile, Peru, Colombia og Uruguay. Markedsandelene for pensionsfonde er størst i Peru ([30-35] %), Chile ([20-25] %) og Uruguay ([15-20] %). Markedsandelene for livsforsikring er størst i Peru ([15-20] %) og i Chile ([10-15] %). I 2008 udgjorde aktiverne […] mia. EUR i USA og […] mia. EUR i resten af området.

2.2.6. Livsforsikring og kapitalforvaltning i Asien/Stillehavsområdet

(30) Insurance Asia/Pacific udbyder livsforsikrings- og kapitalforvaltningsprodukter og -tjenester i hele Asien/Stillehavsområdet med livsforsikringstjenester i ni lande (Australien, New Zealand, Japan, Sydkorea, Malaysia, Hongkong, Thailand, Indien og Kina) og kapitalforvaltningsenheder i tolv lande (de ni ovennævnte lande plus Taiwan, Filippinerne og Singapore). ING rangerer som et af de største internationale forsikringsselskaber og kapitalforvaltningsselskaber i Asien/Stillehavsområdet. Værdien af aktiverne i denne region udgør […] mia. EUR.

2.3. Støtteforanstaltningerne

(31) ING har modtaget tre støtteforanstaltninger fra Nederlandene.

2.3.1. Kapitalindskud

(32) Den første foranstaltning bestod af et kapitalindskud, som blev fuldt tegnet af Nederlandene og gjorde det muligt for ING Group at forhøje sin tier 1-kernekapital med 10 mia. EUR (11). Kommissionen bemærkede i sin beslutning om godkendelse af redningsstøtten (N 528/2008), at markedets svækkede tillid til ING, som udløste statens indgreb, skyldtes den opfattede usikkerhed i forbindelse med Alt-A-porteføljen, markedsbekymringer for yderligere nedskrivninger, ING Insurances kapitalbehov og ING Groups forværrede gæld/egenkapital-forhold. Ifølge Nederlandene havde ING overlevet uden kapitalindskuddet, men ville have stået over for et yderligere fald i tilliden og en øget likviditetsrisiko.

(33) Udstedelsesprisen for et indskud på 10 mia. EUR i tier 1-kernekapital var 10 EUR pr. værdipapir. På ING's initiativ kan værdipapirerne enten tilbagekøbes til 15 EUR pr. værdipapir (en indfrielsesoverkurs på 50 % i forhold til udstedelsesprisen) eller efter tre år konverteres til ordinære aktier i forholdet 1:1. Hvis ING udnytter konverteringsoptionen, kan Nederlandene vælge den alternative indfrielse af værdipapirerne til 10 EUR pr. værdipapir plus vedhængende renter. Der vil kun blive betalt en kupon til Nederlandene, hvis der udbetales udbytte på de ordinære aktier.

(34) I forbindelse med omstruktureringsplanen har Nederlandene forelagt en ændring af aftalen om ING's tilbagebetaling af tier 1-værdipapirerne. Ifølge de ændrede betingelser kan ING tilbagekøbe op til 50 % af core tier 1-værdipapirerne til udstedelsesprisen (10 EUR) plus de vedhængende renter i relation til den årlige kupon på 8,5 % (ca. 253 mio. EUR) plus et tillæg ved førtidig tilbagebetaling, hvis ING's aktiepris handles over 10 EUR. Tillægget ved førtidig indfrielse stiger med ING's aktiepris. Ved beregningen af overkursen ved førtidig indfrielse er stigningen i aktieprisen begrænset til 12,45 EUR (12). På dette niveau svarer tillægget til 13 % på årsbasis. Tillægget ved førtidig indfrielse kan maksimalt udgøre 705 mio. EUR, hvis det antages, at de 5 mia. EUR tilbagebetales 400 dage efter udstedelsesdatoen. Tillægget har desuden et minimum på 340 mio. EUR, hvorved Nederlandene sikres et internt afkast på mindst 15 %. I betragtning af, at ING normalt skulle betale en indfrielsesoverkurs på 2,5 mia. EUR, vil denne ændring med andre ord resultere i en yderligere fordel for ING på mellem 1,79 og 2,2 mia. EUR, afhængigt af markedsprisen på ING's aktier. Nederlandene forklarede, at baggrunden for ændringen var at give ING lignende udtrædelsesbetingelser som dem, der blev aftalt for SNS (13) og Aegon (14) i forbindelse med de kapitalindskud, som de modtog fra Nederlandene. Disse betingelser for førtidig betaling kan kun anvendes i forbindelse med tilbagebetalingen af 5 mia. EUR (dvs. 50 % af det oprindelige kapitalindskud).

(35) ING kan vælge at udnytte tilbagekøbsoptionen inden den 31. januar 2010, men denne dato kan efter aftale med Nederlandene forlænges indtil den 1. april 2010 som følge af særlige omstændigheder på markedet, hvis ING kan påvise, at det ikke har været økonomisk muligt at rejse tilstrækkelig tier 1-kernekapital til at tilbagekøbe 5 mia. EUR tidligere. En sådan forlængelse vil skulle godkendes af Kommissionen. ING tilstræber at udnytte tilbagekøbsoptionen inden den 1. januar 2010. Tilbagebetalings- og konverteringsoptionen med hensyn til de resterende 50 % er uændret.

2.3.2. Hjælpeforanstaltningen for værdiforringede aktiver

(36) Den anden støtteforanstaltning var en hjælpeforanstaltning i relation til Alt-A-porteføljen, hvis værdi er faldet betydeligt, hvilket lægger pres på de negative opskrivningshenlæggelser. De nederlandske myndigheder anmodede om, at foranstaltningen blev godkendt inden den 31. marts 2009 af hensyn til den finansielle stabilitet. Hvis foranstaltningen desuden var blevet ændret på anden måde end blot ubetydeligt, var der opstået et stort regnskabsmæssigt underskud for ING.

(37) Hjælpeforanstaltningen blev beskrevet i detaljer i beslutningen af 31. marts 2009 om at indlede proceduren. Foranstaltningens struktur gennemgås kort, inden der redegøres for de vigtigste ændringer af afkast- og gebyrstrukturen.

(38) Siden den 26. januar 2009 har Nederlandene modtaget 80 % af alle cash flows fra en værdiforringet portefølje af amerikanske Alt-A-RMBS (»porteføljen«) fra ING (gengivet ved flow 4 i nedenstående diagram) sammen med et garantigebyr (flow 5). Til gengæld modtager ING følgende risikofrie cash flows fra Nederlandene: — En garanteret værdi, som udgør cash flows i forbindelse med afdrag på i alt 28 mia. USD, svarende til 90 % (købsprisen eller overførselsprisen) af 80 % af porteføljen, dvs. 72 % af porteføljen (flow 1). Disse cash flows betales månedligt i porteføljens løbetid. — Et finansieringsgebyr (flow 2). — Et forvaltningsgebyr (flow 3).

(39) Cash flows fra de resterende 20 % af porteføljen tilbageholdes af ING og er ikke omfattet af den omhandlede cash flow swap.

(40) ING har indvilget i at foretage en række yderligere betalinger til Nederlandene, hvilket i realiteten resulterer i en betydelig forhøjelse af statens afkast i forbindelse med hjælpeforanstaltningen via de justeringer af gebyrerne, der er beskrevet i betragtning 41, 42 og 43:

(41) For det første vil Nederlandene fra den 25. oktober 2009 med hensyn til 57 % (værdipapirer til fast rente) af 72 % af porteføljen nedsætte finansieringsgebyret med 50 basispoint p.a. fra 3,5 % (15) p.a. til 3 % p.a. og med hensyn til 43 % (værdipapirer med flydende rente) af 72 % af porteføljen nedsætte finansieringsgebyret med 50 basispoint p.a. fra LIBOR + 50 basispoint p.a. til LIBOR flat.

(42) For det andet vil forvaltningsgebyret (betales af Nederlandene til ING), som udgør 25 basispoint p.a. med hensyn til 80 % af det resterende porteføljebeløb, blive nedsat med 15 basispoint til 10 basispoint gennem en forhøjelse af garantigebyret (som i betragtning 43 nedenfor).

(43) For det tredje vil ING fra den 25. oktober 2009 forhøje garantigebyret på 55 basispoint p.a. med hensyn til det resterende beløb af den overførte portefølje med yderligere 82,6 basispoint p.a., hvorved det samlede garantigebyr udgør 137,6 basispoint. Af forhøjelsen på 82,6 basispoint kompenserer 67 basispoint for nedsættelsen af forvaltningsgebyret (betales af Nederlandene til ING) med 15 basispoint og en revision af porteføljens overførselspris med 52 basispoint (svarende til en nedsættelse af overførselsprisen fra 90 % til ca. 87 %). 15,6 basispoint er en tilbagebetalingsjustering for perioden fra den 26. januar 2009 (starten af den oprindelige foranstaltning) indtil den 25. oktober 2009 (16).

(44) Hvis den oprindelige foranstaltning mellem Nederlandene og ING afvikles (17), vil det ubetalte yderligere beløb, der vedrører perioden mellem den 26. januar 2009 og den 25. oktober 2009 (dvs. de 15,6 basispoint, der indgår i justeringen i forbindelse med garantigebyret), stadig skulle betales. Hvis den oprindelige foranstaltning afvikles delvist, vil et sådant beløb skulle betales proportionelt.

(45) Disse ændringer, der blev indført i oktober 2009, vil blive gennemført på grundlag af en særskilt aftale mellem ING og Nederlandene for at holde den oprindelige foranstaltning intakt. Nederlandene forpligter sig til at underrette Kommissionen om en eventuel førtidig fuldstændig eller delvis afvikling af den oprindelige foranstaltning.

2.3.3. Garantierne

(46) På grundlag af den nederlandske kreditgarantiordning (sag N 524/08) ydede Nederlandene også ING garantier for mellemfristet gæld på (i) 9 mia. USD (hvoraf 8,25 mia. USD allerede er udstedt) og ii) 5 mia. EUR (hvoraf 4,15 mia. EUR allerede er udstedt). ING betaler et garantigebyr på 84 basispoint i gennemsnit med hensyn til det garanterede beløb.

(47) Nederlandene bekræfter, at eventuelle yderligere garantier til ING vil blive anmeldt individuelt. Garantien på op til […] mia. EUR, som Nederlandene har givet tilsagn om at yde i forbindelse med gennemførelsen af omstruktureringsplanen for finansieringen af Westland Utrecht Hypotheekbank (WUH)/Interadvies, der er beskrevet i betragtning 55 og 85, vil også blive anmeldt særskilt til Kommissionen. Disse garantier på op til […] mia. EUR er en integrerende del af den omstruktureringsplan, som denne beslutning vedrører, men nødvendigheden og vederlaget for disse garantier mangler stadig at blive fastsat af Nederlandene og vil blive vurderet af Kommissionen i en særskilt beslutning, når foranstaltningen er anmeldt individuelt.

3. OMSTRUKTURERINGSPLANEN

3.1. Foranstaltninger i planen

(48) ING har planer om at forenkle koncernstrukturen, nedsætte omkostningerne, mindske risikoen og foretage en række afhændelser, udvikle en bæredygtig aflønningspolitik, tilpasse sin kapitalstruktur, fastsætte nye interne mål for kapitalprocenten og udvide omfanget af ikke-indskudsbaseret langfristet finansiering. Omstruktureringsplanen skal gennemføres inden for en periode på fem år.

(49) For at forenkle koncernen samlede ING sine seks forretningsområder i to divisioner, bankvirksomhed og forsikringsvirksomhed. Hver division blev ansvarlig for sin egen strategigennemførelse og balance. Ifølge omstruktureringsplanen vil ING kun udføre bankaktiviteter, mens forsikringsdelen med tiden vil blive afhændet.

(50) Bankaktiviteterne vil hovedsagelig være koncentreret om Europa, men med satsning på selektive vækstmuligheder i andre dele af verden. ING har planer om at have et strategisk fokus på stabil overskudsskabende detailbankvirksomhed på modne markeder, udvalgte vækstmuligheder inden for detailbankvirksomhed i Central- og Østeuropa og en europæisk orienteret forretningsbankvirksomhed i tilknytning til en detailbank og virksomhed inden for specialfinansiering. Banken vil operere på basis af standardiserede produkter og en høj grad af automatisering. I stedet for at erhverve investeringer som f.eks. værdipapirer med sikkerhed i aktiver vil koncernen i stigende grad formidle egne aktiver.

(51) Der er planlagt omkostningsnedsættelser på 1,3 mia. EUR i 2009. 35 % af omkostningsnedsættelserne skal opnås gennem en nedsættelse af omkostninger i forbindelse med fuldtidsækvivalenter og 65 % gennem andre udgiftsreduktioner, herunder udgifter til eksternt personale, markedsføringsaktiviteter og Formel 1-motorløb. Hovedkontoret ligeledes bidrager til omkostningsnedsættelserne. Pr. august 2009 var der allerede gennemført en omkostningsnedsættelse på over 800 mio. EUR. Med henblik på at opnå denne omkostningsnedsættelse oprettede ING en omstruktureringshensættelse på ca. 450 mio. EUR efter skat.

(52) ING har også planlagt en række risikoreducerende foranstaltninger, såsom programmer for risikoafdækning, reduktion, lukning og afvikling af risikobetonede positioner og reduktion af den direkte aktieeksponering. Med hensyn til sin investeringsportefølje har ING modtaget en foranstaltning til beskyttelse af aktiverne fra Nederlandene i form af Alt-A-hjælpeforanstaltningen. Yderligere foranstaltninger, som ING har gennemført, omfatter en omklassificering af en række af den værdipapirer med sikkerhed i aktiver fra kategorien »disponibel for salg« til kategorien »hold-til-udløb«, hvorved den negative opskrivningshenlæggelses volatilitet begrænses. ING vil reducere sin eksponering i forbindelse med aktivklasser inden for amerikanske CMBS og RMBS, der er forbundet med større risici. ING vil endvidere ikke iværksætte nye initiativer, som tager sigte på at øge dens direkte eksponering inden for ejendomssektoren.

(53) Kommissionen forstår, at ING vil anlægge en [forsigtig] forretningsstrategi, navnlig vedrørende ING Direct, i betragtning af, at ING ønsker at basere sin virksomhed […] på en fair prissætning […] (18) og ikke vil være prisførende.

(54) ING er på grundlag af sin nye forretningsstrategi i færd med at gennemføre en række afhændelser med en betydelig virkning for balancen. Omstruktureringsforanstaltningerne i ING's ændrede omstruktureringsplan vil resultere i en forventet balancereduktion på 616 mia. EUR på basis af enhedernes størrelser den 30. september 2008. Balancereduktionen på 616 mia. EUR består af initiativer til at mindske bankens gearing og til balanceintegration (ca. […] mia. EUR), afhændelse af banker (ca. […] mia. EUR) og afhændelse af hele ING Insurance (ca. […] mia. EUR). Trods en mindre balancesum i forhold til bankdelen tegnede forsikringsdelen sig før krisen for ca. 50 % of ING's indtjening (19). I forhold til balancesummen i tredje kvartal 2008 (dvs. 1 376 mia. EUR) udgør den samlede balancereduktion ca. 45 %.

(55) Som led i afhændelserne vil ING ifølge omstruktureringsplanen udskille en fuldt operationel og afhændelig detailbankvirksomhed i Nederlandene (nærmere enkeltheder findes i betragtning 85 nedenfor), som består af den nuværende Interadvies (Westland Utrecht Hypotheekbank, Westland Utrecht Effectenbank og Nationale Nederlanden Hypotheekbedrijf, Nationale Nederlanden Financiële Diensten), hvortil den tidligere Postbanks forbrugerkreditportefølje vil blive knyttet. ING vil søge at udskille Interadvies-forretningsenheden (i det følgende »WUH/Interadvies«) [på grundlag af en detaljeret tidsplan]. Enhedens samlede balancesum vil udgøre ca. [25-50] mia. EUR.

(56) […] at afhændelsen af WUH/Interadvies ikke var forbundet med risici for den finansielle stabilitet, fremlagde de nederlandske myndigheder en undersøgelse af det nederlandske detailbankmarked foretaget af en uafhængig ekspert, hvoraf det fremgik, at selv om anfordringskonti generelt betragtes som et basisprodukt for krydssalg inden for detailbankvirksomhed, er de ikke af afgørende betydning for at distribuere realkredit og andre bankprodukter i Nederlandene, og navnlig ikke i ING's tilfælde. Desuden peges der i undersøgelsen på internettets betydning som distributionskanal i Nederlandene, hvilket mindsker behovet for et filialnet til distributionen af bankprodukter. Ifølge de nederlandske myndigheder kan der knyttes andre produkter til de realkreditprodukter, der distribueres af WUH/Interadvies. Navnlig kan den overførte portefølje af forbrugerlån tjene som udgangspunkt i forbindelse med andre markedsprodukter.

(57) ING har nærmere bestemt planer om at sælge eller afhænde følgende andre forretningsområder, aktiviteter eller produkter: — ING Life Taiwan (gennemført) — ophør med salg af variable livrenter med indbetaling af en enkelt præmie (SPVA) i Japan (gennemført) — afvikling af den eksisterende portefølje af variable livrenter i USA — afvikling af virksomhed inden for finansielle produkter i USA — standsning af den planlagte lancering af ING Direct Japan (gennemført) — afhændelse af Non-life Insurance Canada (gennemført) — afhændelse af virksomhed inden for livrenter og realkredit i Chile (gennemført) — afhændelse af Insurance Russia — ikke-statslig pensionsfond (gennemført) — afhændelse af Insurance Argentina — Origines Seg. De Retiro (gennemført) — afhændelse af Insurance Asia — HK platform services (gennemført) — afhændelse af Private Banking Asia og Private Banking Switzerland (undertegnet) — afhændelse af US Group Re Insurance (undertegnet) — afhændelse af Insurance Asia/Pacific (Australien (undertegnet), New Zealand (undertegnet) Japan, Korea, Hongkong, Indien, Thailand, Malaysia) — afhændelse af Asset Management Asia/Pacific — afhændelse af US Employee Benefits — afhændelse af Insurance US (US Retirement Services, US FA, Traditional Life) — afhændelse af Asset Management US — afhændelse af ING Direct US — afhændelse af Insurance Latin America (Brasilien, Chile, Mexico, Peru, Colombia, Uruguay) — afhændelse af Asset Management Latin America — afhændelse af Insurance Central Europe (Bulgarien, Tjekkiet, Grækenland, Ungarn, Polen, Rumænien, Slovakiet, Spanien) — afhændelse af Asset Management Europe — afhændelse af Insurance Benelux (Nationale Nederlanden Insurance, RVS, Retail Insurance Netherlands (tidligere Postbank Insurance), Insurance Belgium, Insurance Luxembourg) — afhændelse af Interadvies' aktiviteter (Westland Utrecht Hypotheekbank, Westland Utrecht Effectenbank, Nationale Nederlanden, Hypotheekbedrijf, Nationale Nederlanden Financiële Diensten), herunder den tidligere Postbanks forbrugerkreditportefølje (nærmere oplysninger findes i tilsagnene fra Nederlandene).

(58) ING planlægger en organisk balancevækst for banken på ca. […] % pr. år i omstruktureringsperioden […]. ING har planer om at opnå hovedparten af denne vækst gennem udlån til realøkonomien (husholdninger og virksomheder).

(59) ING er også i færd med at indføre en ny aflønningspolitik, hvor ING's bestyrelse forpligter sig til at udvikle en bæredygtig aflønningspolitik for direktionen og den øverste ledelse. Disse incitamentsordninger vil blive knyttet til langsigtet værdiskabelse, idet der tages hensyn til risiciene, og potentialet for »belønning for manglende resultater« begrænses.

(60) ING er forpligtet til at eliminere dobbeltgearing snarest muligt, men senest […].

3.2. Evne til at opnå rentabilitet i et grund- og et stressscenario

(61) ING har fremlagt et grund- og stressscenario med henblik på at påvise sin evne til at opnå langsigtet rentabilitet.

(62) I grundscenariet […] ING […]. Endvidere antages det, at aktiemarkederne vil […].

(63) I det forventede grundscenario […] nettoindkomsten for koncernen […]. Koncernens samlede indtjening […]. Egenkapitalforrentningen vil være […]. ING's forsikringsdel vil […].

(64) Med hensyn til bankdelen antager ING en stigning i de risikovægtede aktiver på ca. […] årligt (inden afhændelser), til dels som følge af […]. Indkomsten (eksklusive dagsværdiændringer og værdiforringelser) forventes at […] forretningsbankvirksomhed forventes […] og detailbankvirksomhed forventes at […].

(65) ING Bank forventer at opfylde sine interne kapitalmål i hele prognoseperioden. ING har fastsat nye interne kapitalmål, som er […] % for bankens tier 1-kapital og […] % for dens tier 1-kernekapital. Med hensyn til ING Insurance forbliver kapitaldækningsmålet uændret på 150 %.

(66) I grundscenariet vil dens samlede solvensnøgletal (samlet kapital i forhold til risikovægtede aktiver) udgøre ca. […] i hele omstruktureringsperioden, idet de laveste point er […].

(67) ING Insurance vil blive afhændet i omstruktureringsperioden […]. I grundscenariet antages afhændelserne at generere et nettoprovenu på […] EUR.

(68) I et alternativt scenario, hvor forsikringsdelen afhændes […], vil ING forvente et tilsvarende højere nettoprovenu […].

(69) ING har også fremlagt et stressscenario […].

(70) […]. Desuden antages det, at sandsynligheden for misligholdelse stiger betydeligt. ING antager også, at der bliver højere tab i tilfælde af misligholdelse (loss given default (LGD)).

(71) I dette stressscenario vil ING Groups underliggende kommercielle resultat […].

(72) Trods disse antagelser i forbindelse med stressscenariet vil ING's kapitalisering forblive tilstrækkelig, da ING fortsat opfylder tilsynskravene. […].

(73) Nederlandene har anført i den henseende, at ING i stressscenarier anvendte LGD-modeller til at beregne LGD i forbindelse med de kreditporteføljer, der er blevet godkendt af finanstilsynet, De Nederlandsche Bank (den nederlandske centralbank, »DNB«) […].

(74) Endvidere har ING lagt yderligere, strengere antagelser til grund i et stressscenario — som går betydeligt videre end det fremlagte stressscenario for nederlandske detailrealkreditlån (20) […]. Også ud fra disse antagelser forbliver ING's kapitalisering tilstrækkelig, da ING fortsat opfylder tilsynskravene og endog bibeholder en betydelig ekstra kapitalbuffer.

(75) Nederlandene har anført, at banken har bestået alle stresstest, som dens tilsynsførende har foretaget med hensyn til likviditeten. […].

3.3. Exitstrategi

(76) I ING's grundscenario for omstruktureringsplanen vil core tier 1-værdipapirerne blive tilbagekøbt af ING på følgende grundlag: a) En første tranche til en nominel værdi af 5,0 mia. EUR skal efter planen tilbagekøbes omkring den 17. december 2009 til en minimumspris på 5,75 mia. EUR. Denne forudsatte pris giver Nederlandene et internt afkast på 15 % og omfatter det grundlæggende afkast på 8,5 % plus et tillæg på mindst 340 mio. EUR og op til 705 mio. EUR (21), hvilket afspejler visse muligheder for værdiforøgelse i forhold til ING's aktiepris. Den nøjagtige tilbagekøbspris vil afhænge af ING's aktiepris. b) En [resterende] tranche til en nominel værdi af […] mia. EUR vil blive tilbagekøbt i […] til en forudsat pris på […] mia. EUR. I forbindelse med denne pris antages tilbagekøb til 150 % af nominel værdi (15 EUR pr. aktie) plus vedhængende renter på 8,5 % i ét år i overensstemmelse med de oprindelige betingelser i aftalen om core tier 1-værdipapirerne. Alternativt kunne ING [efter] 2011 […] tilbagekøbe denne tranche og derpå udnytte sin konverteringsoption, hvorved Nederlandene vil modtage enten ordinære ING-aktier til et beløb af […] mio. eller […] mia. EUR i kontanter plus ca. […] mio. EUR i vedhængende renter. c) […].

(77) I alt vil de […] transaktioner give Nederlandene et indikativt internt afkast på [15-25] %. Nederlandene skal underrette Kommissionen om enhver ændring af aftalen om indfrielse af værdipapirerne.

(78) Hidtil har ING ikke udsat nogen betaling af kuponer på hybride tier 1-instrumenter, der er udstedt af koncernen.

(79) Den 14. oktober 2009 udnyttede ING en call-option i forbindelse med en lower tier 2-obligation. ING har meddelt Kommissionen, at den beklager dette, og har anført, at det var en misforståelse […]. Desuden har Nederlandene gentaget, at man stiller sig forstående over for, at Kommissionen principielt ikke finder en indfrielse af tier 1-/tier 2-kapitalinstrumenter passende for banker under omstrukturering, og er enig i, at en sådan indfrielse i fremtiden vil blive drøftet i det konkrete tilfælde og kræve Kommissionens godkendelse, i tre år fra datoen for vedtagelsen af denne beslutning eller indtil den dato, hvor ING fuldt ud har tilbagebetalt core tier 1-værdipapirerne til den nederlandske stat (inklusive de relevante vedhængende renter på core tier 1-kuponer og exitgebyrer), alt efter hvad der først indtræder.

(80) Der er ikke fastsat nogen ensidig exit i forbindelse med hjælpeforanstaltningen, og Nederlandene forpligter sig til at underrette Kommissionen om et eventuelt ophør af hjælpeforanstaltningen ved overenskomst. I omstruktureringsplanen antages det imidlertid i grundscenariet, at foranstaltningen vil blive opretholdt indtil efter 2013.

3.4. Tilsagn fra Nederlandene

(81) Med hensyn til hjælpeforanstaltningen (dvs. »back-up faciliteten for illikvide aktiver« eller IABF) giver Nederlandene tilsagn om følgende: — Med start den 25. oktober 2009 vil ING Group foretage yderligere betalinger til Nederlandene, svarende til en justering af Alt-A-vederlaget på — 50 basispoint med hensyn til det finansieringsgebyr, der modtages af ING, og på + 82,6 basispoint med hensyn til det garantigebyr, der betales af ING. Justeringen i forbindelse med garantigebyret omfatter 15,6 basispoint svarende til en justering for perioden fra den 26. januar 2009 — starten af IABF (22) (dvs. hjælpeforanstaltningen) — indtil den 25. oktober 2009. De yderligere betalinger vil finde anvendelse i det omfang og tidsrum, hvori IABF-aftalen er på plads. — De yderligere betalinger vil blive gennemført i form af en særskilt aftale mellem ING Group og Nederlandene for at holde den oprindelige IABF intakt. — I forbindelse med de yderligere betalinger, undtagen den del, der vedrører perioden mellem den 26. januar 2009 og den 25. oktober 2009 (dvs. de 15,6 basispoint, der indgår i justeringen i forbindelse med garantigebyret), sker der ingen restafregning i tilfælde af en førtidig afvikling af IABF. Et beløb svarende til de ubetalte yderligere betalinger, der vedrører perioden mellem den 26. januar 2009 og den 25. oktober 2009 (dvs. de 15,6 basispoint, der indgår i justeringen i forbindelse med garantigebyret), vil skulle betales i tilfælde af, at den oprindelige transaktion afvikles delvist eller helt. Hvis IABF afvikles delvist, vil denne førtidige indfrielsesafregning finde anvendelse proportionelt. — Nederlandene giver tilsagn om at underrette Kommissionen om eventuelle foranstaltninger, som tager sigte på en fuldstændig eller delvis afvikling af hjælpeforanstaltningen.

(82) Med hensyn til balancereduktioner, tilsagnet om afhændelse af forsikringsdelen, ING Direct US og andre enheder, der skal afhændes inden udgangen af 2013, giver Nederlandene tilsagn om følgende: — ING vil senest ved udgangen af 2013 reducere sin balancesum med 45 % i forhold til 30. september 2008 og afhænde en række enheder som beskrevet i betragtning 57, navnlig forsikringsdelen og ING Direct US […]. — Disse tal vedrører prognoser, hvor der ikke tages hensyn til den mulige virkning af en organisk vækst, og hvor der ses bort fra yderligere stigninger som følge af potentielle nye tilsynskrav, f.eks. hvis banker skal opretholde betydeligt større likviditetsbuffere som følge af (nye) EU-bestemmelser. Sådanne krav kunne øge balancesummen betydeligt over de nuværende organiske vækstprognoser. — Der vil ikke være nogen begrænsning for ING's organiske vækst (dvs. ikke relateret til opkøb) i forbindelse med dens forretningsområders balancesum. […]. I fremtiden vil ING have en generel politik, hvorefter banken anvender en vækst i midler fra kunder til hovedsagelig at øge udlånet til realøkonomien (virksomheder og forbrugere) og reducerer sin eksponering i forbindelse med aktivklasser inden for amerikanske CMBS og RMBS, der er forbundet med større risici. […] (23). — Med hensyn til enheder, som ING giver tilsagn om at sælge (som anført i betragtning 57), kan Kommissionen, såfremt en afhændelse af disse enheder ikke har fundet sted senest den 31. december 2013 (f.eks. på grundlag af en endelig bindende salgsaftale, der er indgået), om nødvendigt eller på grund af særlige omstændigheder forlænge denne frist på grundlag af en anmodning herom fra Nederlandene (24). Kommissionen kan også i et sådant tilfælde (i) anmode Nederlandene om at udpege en eller flere (afhændelses)trustees (25), der er foreløbigt udvalgt og foreslået af ING (og skal godkendes af Kommissionen), […]. — Når Nederlandene søger at få en frist forlænget, skal der indgives en begrundet anmodning herom til Kommissionen senest en måned inden udløbet af den pågældende frist. Under særlige omstændigheder kan Nederlandene anmode om en forlængelse inden for den sidste måned af fristen.

(83) Nederlandene giver endvidere tilsagn om, at ING vil overholde et forbud mod at foretage opkøb: — ING vil afstå fra at opkøbe finansielle institutioner i en vis periode. Disse tilsagn vil gælde i tre år fra datoen for Kommissionens beslutning eller indtil den dato, hvor ING fuldt ud har tilbagebetalt core tier 1-værdipapirerne til Nederlandene (inklusive de relevante vedhængende renter på core tier 1-kuponer og exitgebyrer), alt efter hvad der først indtræder. ING vil i samme periode ligeledes afstå fra ethvert (andet) opkøb af aktiviteter, der vil forsinke tilbagebetalingen af core tier 1-værdipapirerne til Nederlandene. — Uanset dette forbud kan ING, efter at have indhentet Kommissionens godkendelse, opkøbe aktiviteter, navnlig hvis dette er af afgørende betydning for at sikre den finansielle stabilitet eller konkurrencen på de relevante markeder.

(84) Nederlandene giver endvidere tilsagn om, at ING vil overholde et forbud mod prisførerskab: — ING vil ikke uden forudgående tilladelse fra Kommissionen tilbyde mere favorable priser på standardiserede ING-produkter (på markeder som fastsat nedenfor) end sine tre billigste direkte konkurrenter med hensyn til EU-markeder, hvor ING har en markedsandel på over 5 %. — Denne betingelse er begrænset til ING's standardiserede produkter på følgende produktmarkeder: i) detailindlånsmarked, ii) detailrealkreditmarked, iii) private banking, for så vidt det vedrører realkreditprodukter eller opsparingsprodukter eller iv) indskud for SMV (SMV defineret i overensstemmelse med den definition af SMV, som ING sædvanligvis/aktuelt anvender i forbindelse med sine aktiviteter i det relevante land). Så snart ING får kendskab til, at den tilbyder mere favorable priser for sine produkter end sine tre billigste konkurrenter, vil ING snarest muligt og uden unødig forsinkelse tilpasse sin pris til et niveau, der er i overensstemmelse med dette tilsagn. — Denne betingelse vil gælde i tre år fra datoen for denne beslutning eller indtil den dato, hvor ING fuldt ud har tilbagebetalt core tier 1-værdipapirerne til Nederlandene (inklusive de relevante vedhængende renter på core tier 1-kuponer og exitgebyrer), alt efter hvad der først indtræder. En tilsynsførende trustee, der er foreløbigt udvalgt og foreslået af ING, vil blive udpeget af Nederlandene med henblik på at overvåge denne betingelse. Den tilsynsførende trustee skal godkendes af Kommissionen. — For at støtte ING's langsigtede rentabilitet vil ING Direct desuden uden forudgående tilladelse fra Kommissionen afstå fra prisførerskab med hensyn til standardiserede ING-produkter på detailrealkreditmarkedet og detailindlånsmarkedet inden for EU i tre år fra datoen for denne beslutning eller indtil den dato, hvor ING fuldt ud har tilbagebetalt core tier 1-værdipapirerne til Nederlandene (inklusive de relevante vedhængende renter på core tier 1-kuponer og exitgebyrer), alt efter hvad der først indtræder. Så snart ING får kendskab til, at den er blevet prisførende på et detailrealkreditmarked eller et detailindlånsmarked inden for EU, vil ING snarest muligt og uden unødig forsinkelse tilpasse sin pris til et niveau, der er i overensstemmelse med dette tilsagn. — En tilsynsførende trustee, der er foreløbigt udvalgt og foreslået af ING, vil blive udpeget af Nederlandene med henblik på at overvåge denne betingelse. Den tilsynsførende trustee skal godkendes af Kommissionen.

(85) Nederlandene giver tilsagn om en række detaljerede bestemmelser vedrørende udskillelsen af WUH/Interadvies: — ING vil oprette en ny virksomhed, som udskilles fra dens nuværende nederlandske detailbankaktiviteter, med henblik på afhændelse i Nederlandene. Resultatet skal være, at denne udskilte nye virksomhed er en rentabel og konkurrencedygtig virksomhed, som fungerer selvstændigt og er adskilt fra de aktiviteter, ING beholder, og kan afhændes til en egnet køber. Denne nye virksomhed vil omfatte aktiviteterne i WUH/Interadvies' bankdivision, som på nuværende tidspunkt indgår i de nederlandske forsikringsaktiviteter, og ING Banks forbrugerkreditportefølje. WUH/Interadvies er en ING-forretningsenhed i Nationale Nederlanden Insurance-enhedens regi. Den er (hovedsagelig) en realkreditbank, der opererer på grundlag af egne tilladelser til at drive bankvirksomhed. Den er en rentabel »selvstændig« aktør, som har eget salgsnet til at yde kundeservice og en uafhængig organisation med en solid underliggende indkomst. Udskillelsen vil blive foretaget under opsyn af den tilsynsførende trustee i samarbejde med en hold-separate manager. I denne forbindelse kan den tilsynsførende trustee i udskillelsesperioden anbefale ING at lade den virksomhed, der skal afhændes, omfatte materielle og immaterielle aktiver (i relation til den virksomhed, der skal afhændes), som han finder objektivt nødvendige for at sikre fuld overholdelse af ING's ovennævnte resultatorienterede forpligtelser og navnlig rentabiliteten og konkurrencedygtigheden af den virksomhed, der skal afhændes. Hvis ING ikke er enig med den tilsynsførende trustee i, at det er objektivt nødvendigt at omfatte sådanne materielle eller immaterielle aktiver for at sikre rentabiliteten og konkurrencedygtigheden af den virksomhed, der skal afhændes, underretter ING den tilsynsførende trustee herom skriftligt. I et sådant tilfælde afholder ING's overordnede ledelse og den tilsynsførende trustee inden for […] et møde med henblik på at opnå enighed. Hvis der ikke opnås enighed, udpeger ING og den tilsynsførende trustee uden unødig forsinkelse i fællesskab en uafhængig tredjepart med ekspertise inden for den finansielle sektor (»eksperten«) med henblik på at høre parternes argumenter og formidle en løsning. Hvis der ikke opnås en sådan løsning, træffer eksperten inden […] fra sin udpegelse afgørelse om den objektive nødvendighed af at omfatte de relevante relaterede materielle og immaterielle aktiver af den virksomhed, der skal afhændes, for at sikre dens rentabilitet og konkurrencedygtighed, og parterne skal acceptere ekspertens afgørelse i denne henseende og vil handle i overensstemmelse hermed. Spørgsmål i relation til en uenighed omtales i den tilsynsførende trustees rapport til Kommissionen. — ING er forpligtet til at sikre optimale afhændelsesbetingelser ved at udarbejde en forretningsplan, etablere en internetplatform og give den udskilte enhed specifikke salgsmuligheder. ING vil også stille en betalingsmulighed til rådighed (på kommercielle vilkår), hvis køberen anmoder herom. Desuden vil ING bistå med at etablere en finansfunktion og sikre finansiering i to år efter afhændelsen, mens ING's finansieringsstøtte gradvist vil falde i disse to år. ING's finansieringsstøtte til WUH-forretningsenheden vil være baseret på interne afregningspriser. ING […] ansøge Nederlandene om statsgaranteret finansiering på op til […] mia. EUR til finansieringen af WUH-forretningsenheden. I det tilfælde forpligter de nederlandske myndigheder sig til at anmelde denne foranstaltning særskilt. — Desuden vil ING i en overgangsperiode […] afstå fra aktivt at hverve WUH-forretningsenhedens kunder i forbindelse med produkter, som WUH-forretningsenheden leverer til disse kunder på datoen for vedtagelsen af denne beslutning. — ING vil søge at udskille WUH-forretningsenheden inden for […]. Efter udskillelsesperioden […] vil ING holde WUH-forretningsenheden adskilt og søge at afhænde denne forretningsenhed […] (26). — En tilsynsførende trustee og hold-separate manager vil blive udpeget inden for […] efter datoen for denne kommissionsbeslutning, og en afhændelsestrustee vil blive udpeget […]. Alle trustees vil blive udpeget af Nederlandene og foreløbigt udvalgt og foreslået af ING. De pågældende trustees skal godkendes af Kommissionen.

(86) Omkostningerne i forbindelse med alle trustees, der udpeges under omstruktureringsprocessen, afholdes af ING.

(87) Med henblik på at genoprette rentabiliteten giver Nederlandene tilsagn om, at ING vil overholde følgende: — ING giver tilsagn om at orientere sin ikke-indskudsbaserede finansiering mod mere langsigtet finansiering, når markederne vender tilbage til mindre stressede forhold, ved at udstede flere gældsinstrumenter med en løbetid på over 1 år. […] — ING tilstræber at eliminere sin dobbeltgearing (anvendelse af kernegæld som egenkapital i sine datterselskaber) snarest muligt og giver tilsagn om at gøre dette senest […]. Dobbeltgearingen elimineres automatisk, hvis og når ING Group igen bliver en reguleret bank.

(88) Med hensyn til udskydelsen af kuponer og indfrielsen af tier 1- og tier 2-værdipapirer giver Nederlandene tilsagn om, at ING vil overholde følgende: — I tilfælde af udstedelse af tegningsrettigheder på mere, end hvad der er behov for til at tilbagebetale 50 % af core tier 1-værdipapirerne, inklusive de relevante vedhængende renter og exitgebyret, vil ING ikke være forpligtet til at udskyde kuponbetalinger på hybridkapital den 8. og 15. december 2009 (27) og alle kuponbetalinger på hybridkapital derefter. — Hvis en sådan udstedelse af tegningsrettigheder ikke finder sted, og ING var tabsgivende i den foregående år, vil ING være forpligtet til at udskyde kuponbetalinger på hybridkapital, for så vidt som ING har mulighed herfor, i tre år fra datoen for Kommissionens beslutning eller indtil den dato, hvor ING fuldt ud har tilbagebetalt core tier 1-værdipapirerne til Nederlandene (inklusive de relevante vedhængende renter på core tier 1-kuponer og exitgebyrer), alt efter hvad der først indtræder. — De nederlandske myndigheder forstår, at Kommissionen er imod, at støttemodtagerne anvender statsstøtte til at forrente egenkapitalen (egenkapitalen og efterstillet gæld), hvis deres aktiviteter ikke giver et tilstrækkeligt stort overskud (28), og at Kommissionen i denne forbindelse principielt er imod en indfrielse af tier 2-kapital og tier 1-hybridkapital. ING beklager misforståelsen vedrørende indfrielsen af en lower tier 2-obligation den 14. oktober 2009. Indfrielsen af tier 2-kapital og tier 1-hybridkapital vil i fremtiden i den konkrete sag blive forelagt Kommissionen til godkendelse i tre år fra datoen for denne beslutning eller indtil den dato, hvor ING fuldt ud har tilbagebetalt core tier 1-værdipapirerne til Nederlandene (inklusive de relevante vedhængende renter på core tier 1-kuponer og exitgebyrer), alt efter hvad der først indtræder.

(89) Nederlandene giver tilsagn om, at ING vil afstå fra at henvise til rekapitaliseringsforanstaltningen og udnytte den som konkurrencefordel ved massive markedsfremstød.

(90) Nederlandene giver tilsagn om, at ING vil opretholde de begrænsninger for sine aflønningspolitikker og markedsføringsaktiviteter, der tidligere er givet tilsagn om i forbindelse med aftalerne vedrørende core tier 1-værdipapirerne og back-up faciliteten for illikvide aktiver.

(91) ING og Nederlandene giver tilsagn om, at statusrapporten om gennemførelsen af omstruktureringsplanen vil blive forelagt Kommissionen hver sjette måned fra datoen for denne beslutning.

(92) De nederlandske myndigheder giver tilsagn om, at ING's omstrukturering vil være gennemført fuldt ud inden udgangen af 2013.

4. BAGGRUNDEN FOR INDLEDNINGEN AF UNDERSØGELSEN

(93) I beslutningen om at indlede proceduren gav Kommissionen udtryk for tvivl med hensyn til, om den oprindelige foranstaltning var i overensstemmelse med meddelelsen om værdiforringede aktiver, især med hensyn til værdiansættelse og byrdefordeling. Kommissionen fandt imidlertid, at foranstaltningen var i overensstemmelse med kriterierne for afgrænsning af aktiver, aktivforvaltning, gennemsigtighed og åbenhed og garantigebyrer, som fastsat i meddelelsen om værdiforringede aktiver.

(94) Med hensyn værdiansættelsen var den reelle økonomiske værdi af porteføljen ifølge Nederlandene angiveligt 97,3 % af den pålydende værdi i et grundscenario og 88,8 % af den pålydende værdi i et stressscenario. På grundlag heraf blev porteføljen overført til Nederlandene til 90 % af den pålydende værdi. Kommissionen gav udtryk for tvivl med hensyn til vurderingen af den reelle økonomiske værdi, især med hensyn til valget af diskonteringssats, antagelser vedrørende huspriser, omfanget af forøgelsen af kreditværdigheden og andre værdiansættelsesforhold.

(95) Med hensyn til byrdefordeling gav Kommissionen udtryk for tvivl med hensyn til finansieringsgebyrets omfang og hensigtsmæssigheden af det forvaltningsgebyr, som betales af Nederlandene til ING. I betragtning af, at Kommissionen nærede tvivl med hensyn til værdiansættelsen af porteføljen, kunne en eventuel negativ konklusion i forbindelse med gennemgangen af værdiansættelsen desuden direkte påvirke vurderingen af garantigebyret.

5. VURDERING AF STØTTEN

5.1. Forekomst af støtte

(96) I henhold til EF-traktatens artikel 87, stk. 1, er statsstøtte eller støtte, som ydes ved hjælp af statsmidler under enhver tænkelig form, og som fordrejer eller truer med at fordreje konkurrencevilkårene ved at begunstige visse virksomheder eller visse produktioner, uforenelig med fællesmarkedet i det omfang, den påvirker samhandelen mellem medlemsstaterne.

(97) Kommissionen har allerede fastslået i beslutningen om at indlede proceduren, at rekapitaliseringen af ING udgør statsstøtte svarende til summen af den tilførte kapital, dvs. 10 mia. EUR.

(98) Ændringen af indfrielsesoverkursen udgør også statsstøtte, for så vidt som staten giver afkald på sin ret til at sikre sig indtægter. Da ING allerede er gået med til en indfrielsesoverkurs på 150 %, udgør enhver nedsættelse således indtægter, der gives afkald på. Ændringen af betingelserne for tilbagebetaling af det nederlandske kapitalindskud resulterer i en yderligere fordel for ING. Dette udgør en yderligere støtte på ca. 2 mia. EUR som anført i betragtning 34 ovenfor.

(99) Med hensyn til hjælpeforanstaltningen fandt Kommissionen i beslutningen om at indlede proceduren, at foranstaltningen udgør støtte. Støttebeløbet i forbindelse med hjælpeforanstaltningen beregnes som forskellen mellem overførselsprisen (på basis af den reelle økonomiske værdi) og markedsprisen på den overførte portefølje. Ifølge oplysningerne fra de nederlandske myndigheder udgjorde den samlede pålydende værdi af Alt-A-porteføljen 39 mia. USD den 31. december 2008. 80 % af porteføljen er blevet overført til Nederlandene til 87 % af den pålydende værdi (på basis af den ændrede foranstaltning), svarende til 27,1 mia. USD. Ifølge oplysningerne fra de nederlandske myndigheder udgjorde den samlede markedsværdi af Alt-A-porteføljen den 31. december 2008 25,8 mia. USD, hvoraf 80 % (20,6 mia. USD) er blevet overført til Nederlandene. Den heraf følgende forskel mellem overførselsprisen og markedsprisen på den overførte portefølje er 6,5 mia. USD, hvilket svarer til ca. 5,0 mia. EUR (29). Støttebeløbet i forbindelse med hjælpeforanstaltningen anses derfor for at udgøre 5 mia. EUR.

(100) Kapitalindskuddet på 10 mia. EUR er indledningsvis blevet fordelt på følgende måde inden for koncernen: 5 mia. EUR til ING Bank, 4 mia. EUR til ING Insurance og 1 mia. EUR til holdingniveauet. ING har mulighed for på ethvert tidspunkt at overføre kapitalindskuddet mellem ING Bank, ING Insurance og holdingniveauet.

(101) Endvidere dækkede 85 % af de cash flows, der blev overført til Nederlandene i forbindelse med hjælpeforanstaltningen, aktiver, der ejedes af ING Bank, og 15 % aktiver, der ejedes af ING Insurance. Af de samlede støttebeløb i forbindelse med hjælpeforanstaltningen (5 mia. EUR) kan 4,25 mia. EUR derfor henføres til ING Bank og 0,75 mia. EUR til ING Insurance.

(102) Dette resulterer i et samlet støttebeløb til ING Bank på 9,25 mia. EUR (svarende til 2,7 % af ING Banks risikovægtede aktiver (30)), et samlet støttebeløb til ING Insurance på 4,75 mia. EUR (svarende til 50 % af solvensmargenkravet for ING Insurance (31)) og 1 mia. EUR, som forbliver på holdingniveauet.

(103) For enkelthedens skyld og for at sikre overensstemmelse med de udtryk, der anvendes i meddelelsen om værdiforringede aktiver, kan det samlede støttebeløb også udtrykkes kun i ING Banks risikovægtede aktiver. I det tilfælde resulterer begge foranstaltninger plus den yderligere støtte som følge af nedsættelsen af indfrielsesoverkursen på 2 mia. EUR i et støtteelement på ca. 17 mia. EUR, hvilket udgør ca. 5 % af ING Banks risikovægtede aktiver.

(104) Desuden modtog ING 5 mia. EUR og 9 mia. USD i støtte fra den nederlandske garantiordning. På grundlag af den gældende vekselkurs mellem EUR og USD på 1,3 på det tidspunkt, hvor disse foranstaltninger blev ydet, udgør de ydede garantier ca. 12 mia. EUR, svarende til ca. 1 % af koncernens samlede balancesum. Garantierne blev ydet på et tidspunkt, hvor markedsforholdene blev forværret, og det var vanskeligt for bankerne af rejse finansiering. Disse garantier ville derfor ikke være stillet til rådighed af en markedsøkonomisk investor og udgør yderligere støtte, muligvis op til det nominelle beløb (32).

(105) Endvidere har Nederlandene gjort gældende, at ING vil […] garantier på yderligere […] mia. EUR fra Nederlandene til udskillelsen af detailbankenheden WUH/Interadvies, som endnu ikke er blevet ydet, og hvis nødvendighed stadig skal fastslås. Nederlandene betragter dette som yderligere omstruktureringsstøtte til støttemodtageren, som vil blive anmeldt på et senere tidspunkt. Kommissionen er principielt ikke imod en sådan støtte, så længe den er begrænset til det minimum, der er nødvendigt for at omstrukturere ING (33), og så længe den forrentes tilstrækkeligt.

(106) ING vil derfor i alt modtage omstruktureringsstøtte på op til [12-22] mia. EUR i form af likviditetsgarantier og ca. 17 mia. EUR i form af anden støtte, hvilket udgør ca. 5 % af bankens risikovægtede aktiver.

5.2. Forenelighed

5.2.1. Anvendelse af EF-traktatens artikel 87, stk. 3, litra b)

(107) EF-traktatens artikel 87, stk. 3, litra b), giver Kommissionen beføjelse til at afgøre, at støtte er forenelig med fællesmarkedet, hvis den har til formål at »afhjælpe en alvorlig forstyrrelse i en medlemsstats økonomi«. Kommissionen bekræftede i sin nylige godkendelse af forlængelsen af den nederlandske garantiordning (34), at den nederlandske økonomi generelt fortsat trues af en alvorlig forstyrrelse, og at foranstaltninger til understøttelse af bankerne kan afhjælpe denne trussel.

(108) I betragtning af betydningen af ING's udlånsvirksomhed for specifikke regionale markeder, dens grænseoverskridende tilstedeværelse samt integration og samarbejde med andre banker accepterer Kommissionen, at ING er en systemrelevant bank. […]. Det konkluderes derfor, at det i modsat fald ville være forbundet med alvorlige konsekvenser for den nederlandske finanssektor og realøkonomien. Støtten skal derfor vurderes på grundlag af EF-traktatens artikel 87, stk. 3, litra b).

5.2.2. Hjælpeforanstaltningens forenelighed

(109) Behandlingen af medlemsstaters hjælpeforanstaltninger for værdiforringede aktiver i henhold til EF-traktatens artikel 87, stk. 3, litra b), vurderes på grundlag af meddelelsen om værdiforringede aktiver. Denne meddelelse fastsætter principper, som skal følges i forbindelse med enhver hjælpeforanstaltning.

(110) Den tvivl, der blev givet udtryk for i beslutningen om at indlede procedure med hensyn til, at hjælpeforanstaltningen ikke opfylder betingelserne for at være forenelig med fællesmarkedet som fastsat i meddelelsen om værdiforringede aktiver, er fjernet.

(111) De nederlandske myndigheder gav tilsagn om at ændre foranstaltningen ved at forhøje det garantigebyr, der betales af ING til Nederlandene, med 82,6 (35) basispoint p.a., hvorved overførselsprisen for foranstaltningen og gebyrstrukturen er blevet ændret. Desuden er finansieringsgebyret blevet nedsat med 50 basispoint p.a.

(112) Af forhøjelsen af garantigebyret på 82,6 basispoint p.a. har 52 basispoint p.a. til formål at nedsætte overførselsprisen for aktiverne i porteføljen fra 90 % af den pålydende værdi til 87 % af den pålydende værdi. Den ændrede overførselspris bringer overførselsprisen i overensstemmelse med de skøn for den reelle økonomiske værdi for porteføljen, der ville fremgå på grundlag af rimelige antagelser. Efter beslutningen om at indlede proceduren har de nederlandske myndigheder forelagt reviderede værdiansættelser af porteføljen. Efter at Kommissionen gav udtryk for tvivl med hensyn til de antagelser vedrørende huspriser og de diskonteringssatser, der var anvendt i den oprindelige værdiansættelse af porteføljen foretaget af Dynamic Credit Partners, forelagde de nederlandske myndigheder Kommissionen værdiansættelsesresultater beregnet ved hjælp af samme værdiansættelsesmetode, men på basis af mere forsigtige antagelser vedrørende huspriser og diskonteringssatser. Kommissionen justerede resultatet for yderligere faktorer efter at have rådført sig med sine eksterne eksperter. På grundlag af denne analyse konkluderede den, at et skøn for den reelle økonomiske værdi på 87 % er acceptabel i betragtning af de krav i meddelelsen om værdiforringede aktiver vedrørende værdiansættelsesmetode og forsigtige antagelser, der blev anført i beslutningen om at indlede proceduren. Med justeringen af den reelle økonomiske værdi til 87 % blev Kommissionens oprindelige tvivl derfor fjernet.

(113) I beslutningen om at indlede proceduren gav Kommissionen udtryk for tvivl med hensyn til omfanget af forvaltningsgebyret, der oprindeligt var fastsat til 25 basispoint p.a. Gennem en forhøjelse af garantigebyret på 15 basispoint p.a. (foruden de 52 basispoint p.a. for værdiansættelsesjusteringen og 15,6 basispoint p.a. for tidsjusteringen) nedsættes forvaltningsgebyret til 10 basispoint p.a., hvilket er et acceptabelt omfang i betragtning af størrelsen af den portefølje, der forvaltes. Endvidere er de betænkeligheder, som Kommissionen gav udtryk for i beslutningen om at indlede proceduren med hensyn til finansieringsgebyret, også blevet imødekommet, for så vidt som finansieringsgebyret er blevet nedsat med 50 basispoint p.a. På denne måde er finansieringsgebyret bragt i overensstemmelse med Nederlandenes finansieringsomkostninger, som de nederlandske myndigheder har forelagt Kommissionen (36). Kommissionens oprindelige tvivl med hensyn til forvaltningsgebyret og finansieringsgebyret er derfor blevet fjernet.

(114) Med hensyn til byrdefordeling anføres i afsnit 5.2 i meddelelsen om værdiforringede aktiver det overordnede princip, at tabene på værdiforringede aktiver i videst mulige udstrækning bør bæres af bankerne. Kommissionen er af den opfattelse, at der kun kan opnås en passende byrdefordeling, hvis de værdiforringede aktiver overføres til staten til en overførselspris, der ikke overstiger den reelle økonomiske værdi (37). Kommissionen er blevet forsikret herom på grundlag af den reviderede overførselspris som anført ovenfor i betragtning 112.

(115) Justeringen af overførselsprisen er i dette tilfælde opnået gennem en forhøjelse af garantigebyret på 52 basispoint p.a., som i nettonutidsværdi svarer til forskellen mellem 90 % og 87 % af den pålydende værdi. Dette er i overensstemmelse med beslutningen om at indlede proceduren, hvor Kommissionen accepterede cash flow swap-aftalen og var af den opfattelse, at justeringer af værdiansættelsen ville blive foretaget ved at ændre garantigebyret. Hjælpeforanstaltningen opfylder derfor betingelserne vedrørende en passende byrdefordeling.

(116) Endelig træder den ændrede hjælpeforanstaltning i kraft den 25. oktober 2009, mens der er er foretaget betalinger på grundlag af den oprindelige gebyrstruktur, som var mere favorabel for ING, fra den 26. januar 2009 indtil den 25. oktober 2009. For at opveje de betalinger fra ING til staten, der er givet afkald på i den pågældende periode, er garantigebyret blevet forhøjet med yderligere 15,6 basispoint p.a. Denne ændring er nødvendig, for at foranstaltningen kan anses for at være i overensstemmelse med meddelelsen om værdiforringede aktiver fra den 26. januar 2009. Forhøjelsen øger imidlertid ikke værdiansættelsen af porteføljen eller byrdefordelingen, da den kun sikrer anvendelsen af meddelelsen om værdiforringede aktiver fra den dato, hvor hjælpeforanstaltningen trådte i kraft, dvs. med tilbagevirkende kraft.

5.2.3. Omstruktureringsstøttens forenelighed

(117) Kommissionen skal vurdere fortsættelsen af alle de tidligere nødstøtteforanstaltninger som omstruktureringsstøtte. Omstruktureringsstøttens forenelighed vurderes på grundlag af omstruktureringsplanen i forbindelse med meddelelsen fra Kommissionen om genoprettelse af rentabiliteten i finanssektoren under den nuværende krise og vurdering af omstruktureringsforanstaltninger på grundlag af statsstøttereglerne (38) (»omstruktureringsmeddelelsen«). Selv om der i tidligere beslutninger er henvist til rammebestemmelserne for statsstøtte til redning og omstrukturering af kriseramte virksomheder (39), har Kommissionen præciseret i punkt 49 i omstruktureringsmeddelelsen, at enhver støtte, der anmeldes til Kommissionen senest den 31. december 2009, vil blive vurderet som omstruktureringsstøtte til banker i henhold til omstruktureringsmeddelelsen i stedet for rammebestemmelserne for statsstøtte til redning og omstrukturering af kriseramte virksomheder.

(118) I omstruktureringsmeddelelsen præciseres det ikke nærmere, under hvilke omstændigheder der måske er behov for, at en bank forelægger en omstruktureringsplan, men der henvises til tidligere meddelelser.

(119) Kommissionen mener, at ING bør gennemgå en gennemgribende omstrukturering, navnlig da støttemodtageren allerede har modtaget statsstøtte til dækning eller undgåelse af tab, som i alt overstiger 2 % af bankens samlede risikovægtede aktiver. Dette er i overensstemmelse med punkt 4 i omstruktureringsmeddelelsen og punkt 55 i meddelelsen om værdiforringede aktiver samt ING's tidligere tilsagn (40).

(120) Ved vurderingen af en omstruktureringsplan sikrer Kommissionen, at banken er i stand til at genoprette sin langsigtede rentabilitet uden statsstøtte (afsnit 2 i omstruktureringsmeddelelsen).

(121) I omstruktureringsmeddelelsen henvises der i denne forbindelse til, at de rekapitaliseringer, regeringerne har foretaget i banker, er foregået på vilkår, som primært har været baseret på målet om at sikre finansiel stabilitet snarere end på en genoprettelse af rentabiliteten. Langsigtet rentabilitet kræver derfor, at enhver statsstøtte, der er ydet, enten tilbagebetales inden for et bestemt tidsrum, således som det blev forudset på tidspunktet for støttens ydelse, eller at den forrentes på normale markedsvilkår, således at det sikres, at enhver yderligere statsstøtte ophører. Omstruktureringsplanen indeholder en overbevisende strategi for tilbagebetaling af kapital til Nederlandene, som endog vil blive påbegyndt inden vedtagelsen af denne beslutning.

(122) Ifølge omstruktureringsmeddelelsen er den langsigtede rentabilitet genoprettet, når banken er i stand til at dække alle sine omkostninger, inklusive afskrivninger og finansielle omkostninger, og sikre et passende afkast på egenkapitalen under hensyntagen til bankens risikoprofil. Som anført i betragtning 65 fremgår det af omstruktureringsplanen, hvordan ING vil opnå en tilstrækkelig rentabilitet til at dække alle sine omkostninger, inklusive afskrivninger og finansielle omkostninger, og sikre et passende afkast på egenkapitalen under hensyntagen til bankens risikoprofil.

(123) Det fremgår af omstruktureringsplanen, at ING også er i stand til at opfylde de relevante tilsynskrav selv i stressscenarier med en længerevarende global recession, som krævet i punkt 13 i omstruktureringsmeddelelsen. Ifølge oplysningerne fra de nederlandske myndigheder vil ING være rentabel selv i stressscenarier med forsigtige antagelser, som Kommissionen har gennemgået. Kommissionen bemærker, at med hensyn til LGD-niveauet for den nederlandske realkreditportefølje er de modeller, som ING har anvendt, blevet godkendt af DNB, det nederlandske finanstilsyn. Med hensyn til kvaliteten af ING's nederlandske realkreditportefølje blev der lagt yderligere strenge antagelser til grund i et stressscenario for det nederlandske realkreditmarked. I dette stressscenario vil ING stadig opfylde kapitalkravene ifølge oplysningerne fra de nederlandske myndigheder.

(124) De planlagte afhændelser vil med tiden generere overskydende kapital, hvilket skulle styrke ING's kapitalgrundlag yderligere.

(125) I overensstemmelse med punkt 10 i omstruktureringsmeddelelsen identificerer planen desuden årsagerne til bankens vanskeligheder og dens svagheder og viser, hvordan de foreslåede omstruktureringsforanstaltninger vil afhjælpe de tidligere problemer. Med henblik herpå fremgår det af omstruktureringsplanen, at støttemodtageren vil forbedre sin kapitalstruktur ved at eliminere dobbeltgearing og forhøje sin kernekapitalprocent. ING vil derfor være bedre rustet til at klare en mulig negativ økonomisk udvikling i fremtiden og absorbere uventede tab selv efter tilbagebetaling af kapitalen fra Nederlandene.

(126) Alt-A-porteføljen er blevet identificeret som en hovedårsag til det gentagne behov for statslig støtte. Bekymringer på markedet om mulige nedskrivninger af Alt-A-porteføljen har været en af de udløsende faktorer for rekapitaliseringsforanstaltningen, inden de blev dækket af hjælpeforanstaltningen. Sådanne bekymringer på markedet er blevet fjernet af hjælpeforanstaltningen. […]. I denne henseende har den planlagte afhændelse af ING Direct US som fastsat i omstruktureringsplanen fjernet en væsentlig kilde til de vanskeligheder, der førte til statens indgreb.

(127) ING vil desuden reducere sin eksponering i forbindelse med aktivklasser, der er forbundet med større risici, og ikke tilstræbe at øge sin eksponering inden for ejendomssektoren. ING vil endvidere sælge eller reducere sin eksponering i forbindelse med andre risikobetonede aktiviteter og aktiver.

(128) Endvidere har ING iværksat et bredere program for nedbringelse af risici (dvs. en politik for risikoreduktion) og omkostninger, som også har fokus på koncernens kompleksitet ved først at oprette bank- og forsikringsdivisioner og senere afhænde hele forsikringsdelen af aktiviteterne. Planen viser, at navnlig ING Direct vil anlægge en [forsigtig] forretningsstrategi og afstå fra […] prissætning, hvilket understreget af forbuddet mod prisførerskab som beskrevet i betragtning 53 og 84.

(129) Desuden viser planen, at ING er ved at tilpasse sig erfaringerne fra krisen i overensstemmelse med punkt 11 i omstruktureringsmeddelelsen. F.eks. fremgår det af planen, at ING agter at ændre sin aflønningspolitik for i højere grad at orientere banken mod mere langsigtede resultater og dermed undgå belønning for manglende resultater. […].

(130) Det konkluderes derfor, at omstruktureringsplanen er egnet til at genoprette den langsigtede rentabilitet.

(131) Desuden fremgår det af omstruktureringsplanen, at støttemodtageren selv yder et passende bidrag til omstruktureringsomkostningerne (afsnit 3 i omstruktureringsmeddelelsen). Omstruktureringsplanen påviser, at ING sikrer en passende byrdefordeling i overensstemmelse med omstruktureringsmeddelelsen, hvilket er vigtigt for at undgå problemer med »moral hazard«.

(132) For det første har Nederlandene givet tilsagn om at tilpasse vilkårene for hjælpeforanstaltningen, hvorved den opfylder kravene i meddelelsen om værdiforringede aktiver.

(133) For det andet vil ING betale en passende forrentning af sit kapitalindskud i overensstemmelse med meddelelsen om rekapitalisering af pengeinstitutter under den aktuelle finanskrise: Støttens begrænsning til det nødvendige minimum og sikkerhedsforanstaltninger mod uforholdsmæssige konkurrencefordrejninger (41) (»rekapitaliseringsmeddelelsen«). Denne vurdering ændres ikke af ændringen af betingelserne for tilbagebetaling, da disse udgør en overkurs ved førtidig indfrielse. En sådan overkurs ved førtidig indfrielse udgør en ændring af rekapitaliseringsbeslutningen. Det er acceptabelt, da Kommissionen tilskynder til førtidig tilbagebetaling. Begrundelsen for sådanne incitamenter til tilbagebetaling er, at tilbagebetaling fjerner bankens fortsatte fordele ved statsstøtten. Dette er blevet lagt til grund i beslutninger, som Kommissionen har truffet på grundlag af rekapitaliseringsmeddelelsen, såsom SNS og Aegon (se betragtning 33), og bør også anvendes tilsvarende her. I betragtning af, at kapitalindskuddet vil give Nederlandene et internt afkast på 15 %, synes nedsættelsen af indfrielsesoverkursen desuden også i sig selv begrundet, da et sådant internt afkast er en passende forrentning i henhold til rekapitaliseringsmeddelelsen. Nedsættelsen af indfrielsesoverkursen bør derfor betragtes som forenelig omstruktureringsstøtte.

(134) For det tredje vil ING betale et passende vederlag for sine garantier for mellemfristet gæld i overensstemmelse med den nederlandske garantiordning, der på sin side er i overensstemmelse med meddelelsen om statsstøttereglernes anvendelse på foranstaltninger truffet over for pengeinstitutter i forbindelse med den aktuelle globale finanskrise (42).

(135) Nederlandene har også givet tilsagn om en lang række planlagte afhændelser i forbindelse med ING's globale forsikringsaktiviteter, kapitalforvaltningsvirksomhed og private banking-aktiviteter i Schweiz og uden for Europa, hvilket bidrager til at dække omstruktureringsomkostningerne.

(136) Endvidere fremgår det af omstruktureringsplanen, at ING vil rejse kapital på 5 mia. EUR via et aktieudbud i 2009, som vil resultere i en udvanding af de eksisterende aktionærers rettigheder. Dette kan betragtes som et betydeligt eget bidrag fra de eksisterende investorers side.

(137) En begrænsning af støtten til det nødvendige minimum er også sikret på grundlag af Nederlandenes tilsagn om, at støttemodtageren ikke vil opkøbe andre finansielle institutioner generelt eller andre aktiviteter, hvis dette forsinker tilbagebetalingen af den kapital, som Nederlandene har stillet til rådighed. Dette sikrer, at banken vil afstå fra ethvert opkøb […].

(138) ING har imidlertid tidligere ikke overholdt Kommissionens politik vedrørende tier 1- og tier 2-kapitalinstrumenter som anført i punkt 26 i omstruktureringsmeddelelsen (43). Kommissionen præciserede deri, at det i en omstruktureringssammenhæng principielt ikke er foreneligt med målsætningen om byrdefordeling, at støttemodtagende banker foretager en diskretionær udligning af tab (f.eks. ved frigørelse af reserver eller nedbringelse af stamkapitalen) for at sikre udbetaling af dividende og kuponer på udestående efterstillet gæld. Selv om Kommissionen anerkender, at ING ikke længere vil indfri tier 1 og tier 2-instrumenter uden Kommissionens formelle godkendelse, var indfrielsen den 14. oktober 2009 ikke i overensstemmelse med dette princip og bør opvejes gennem yderligere foranstaltninger, som kan mindske konkurrencefordrejninger.

(139) På samme måde er det uheldigt, at ING foretog diskretionære kuponbetalinger i 2009 uden en fyldestgørende begrundelse, selv om banken var tabsgivende i 2008. Selv om Kommissionen principielt er af den opfattelse, at et forbud mod kuponer også er nødvendigt i forbindelse med ING, finder den, at et sådant forbud ikke længere bør kræves i dette tilfælde under forudsætning af, at ING tilbagebetaler 5 mia. EUR inden den 31. januar 2010. Dette ville omfatte kuponbetalingerne den 8. og 15. december 2009. Den førtidige tilbagebetaling af en betydelig del af den ydede statsstøtte til Nederlandene imødekommer Kommissionens betænkeligheder med hensyn til, at sådanne kuponbetalinger hindrer ING i at opnå en langsigtet rentabilitet uden statsstøtte. Hvis en bank er i stand til at rejse et så betydeligt kapitalbeløb på markedet og har en klar strategi på mellemlang sigt, bør der ikke længere være begrænsninger for dens anvendelse af kapitalen, hvis og såfremt dette ikke truer gennemførelsen af dens omstruktureringsplan. Dette er blevet påvist i omstruktureringsplanen.

(140) Omstruktureringsplanen indeholder også tilstrækkelige strukturelle og adfærdsmæssige foranstaltninger, der kan begrænse konkurrencefordrejninger. Det fremgår af omstruktureringsmeddelelsen, at der kan skabes konkurrencefordrejninger, når nogle banker konkurrerer på produkter og ydelser, mens andre akkumulerer alt for store risici og/eller bygger på uholdbare forretningsmodeller. Statsstøtte bevirker, at sådanne konkurrencefordrejninger bliver ved med at bestå, fordi den på kunstig vis understøtter den støttemodtagende banks tilstedeværelse på markedet. På denne måde kan støtten skabe moral hazard inden for banksystemet, samtidig med at den svækker de incitamenter, som banker, der ikke modtager støtte, har til at konkurrere, investere og innovere. Statsstøtte kan også underminere det indre marked ved at skabe adgangsbarrierer og underminere incitamenterne til at gå ind i grænseoverskridende aktiviteter.

(141) Det fremgår af punkt 31 i omstruktureringsmeddelelsen, at Kommissionen ved vurderingen af støttebeløbets størrelse og de heraf følgende fordrejninger skal tage hensyn til både det absolutte og det relative støttebeløb, der er modtaget. I denne henseende har ING modtaget et betydeligt støttebeløb, som svarer til 5 % af de risikovægtede aktiver i forhold til ING Banks risikovægtede aktiver. Dette niveau ligger et godt stykke over »triggerniveauet« på 2 % af de risikovægtede aktiver (44). Desuden har ING har opnået en lang række garantier, hvilket imidlertid ikke behøver at resultere i foranstaltninger til at mindske konkurrencefordrejninger i henhold til punkt 31 i omstruktureringsmeddelelsen, da ING ikke havde et finansieringsproblem (som garantier typisk hjælper med til at løse), men blev tilskyndet af Nederlandene til at modtage garantierne med henblik på udlån til realøkonomien. Desuden ser der ikke ud til at være nogen grund til, hvorfor de yderligere garantier i omstruktureringsplan for udskillelsen af WUH/Interadvies på dette stadium skulle kræve yderligere foranstaltninger til at mindske konkurrencefordrejninger. Denne foranstaltning er i sig selv en foranstaltning, der har til formål at bidrage til at afhjælpe markedsfordrejningen, da den kun har til formål at muliggøre udskillelsen af WUH/Interadvies.

(142) Det konkluderes derfor, at der er tale om et stort støttebeløb til støttemodtageren. Der er derfor behov for betydelige foranstaltninger for at afhjælpe konkurrencefordrejningerne. De afbødende foranstaltninger bør øges i henhold til punkt 31 i omstruktureringsmeddelelsen som følge af den ubetydelige byrdefordeling på grund af den manglende overholdelse af Kommissionens politik vedrørende tier 1- og tier 2-kapitalinstrumenter som anført i punkt 26 i omstruktureringsmeddelelsen og forklaret mere udførligt i betragtning 138 ff. i denne beslutning (45).

(143) Kommissionen mener, at ING har taget de nødvendige skridt til at begrænse de meget omfattende konkurrencefordrejninger, da omstruktureringsplanen indeholder en række afhændelser, som reducerer støttemodtagerens markedstilstedeværelse. I den henseende vil støttemodtageren reducere sin balancesum med 45 % inden udgangen af 2013 i forhold til balancesummen den 30. september 2008. Disse foranstaltninger vedrører kun i meget begrænset omfang en mindskelse af gearingen og indebærer hovedsagelig afhændelse af alle ING's forsikrings- og kapitalforvaltningsaktiviteter og detailbankvirksomhed i Nederlandene, private banking i Schweiz og bankaktiviteter andre steder uden for Europa. Omfanget af de tilbudte afhændelser er tilstrækkeligt til at mindske konkurrencefordrejningerne, også i betragtning af de skærpende omstændigheder, der er nævnt i betragtning 138 og 139.

(144) Endvidere fremmer omstruktureringsplanen også en effektiv konkurrence og forhindrer markedsstyrke og bortfald af incitamenterne til grænseoverskridende aktiviteter i henhold til punkt 32 i omstruktureringsmeddelelsen ved at udskille en enhed fra ING's aktiviteter på det nederlandske detailmarked. Kommissionen har navnlig identificeret sådanne markedsvilkår i Nederlandene, hvor detailbankmarkedet er stærkt koncentreret, og ING er en af de førende aktører, som er i stand til at opretholde sin høje markedsandel ved hjælp af statsstøtte. WUH/Interadvies-forretningsenheden er en passende foranstaltning, da den er egnet til i fremtiden at udgøre en rentabel virksomhed, som kan konkurrere i detailbanksektoren i Nederlandene.

(145) Ifølge Nederlandene bør udskillelsen kunne skabe yderligere konkurrence på dette stærkt koncentrerede marked i betragtning af, at enheden vil få en god markedsandel inden for realkreditlån, forbrugerlån og visse opsparingsaktiviteter. Desuden vil enheden blive en fuldstændig bankvirksomhed, som har veludstyrede administrative funktioner og et fuldstændigt internetinterface med et betalingssystem, og finansieres af ING. Den omstændighed, at enheden ikke har et filialnet, der typisk er en væsentlig facilitet for en bankvirksomhed i de fleste medlemsstater, opvejes i det mindste delvist gennem internetbankvirksomhed, der også er en vigtig distributionskanal for bankprodukter i Nederlandene. Indskud kan knyttes til WUH/Interadvies via den modtagne internetplatform. I betragtning af den knowhow og de menneskelige ressourcer, som den nye enhed får stillet til rådighed, vil den ligeledes være i stand til at videreudvikle sine eksisterende aktiviteter og eventuelt oprette filialer.

(146) Endvidere noterer Kommissionen de nederlandske myndigheders argument, der er henvist til i betragtning 56, vedrørende den forholdsvis mindre betydning af anfordringskontoprodukter for krydssalg af andre detailbankprodukter i Nederlandene. I den henseende, og da intet tyder på det modsatte, accepterer Kommissionen, at anfordringskontoprodukter kan være af forholdsvis ringe betydning for krydssalg af andre detailbankprodukter i Nederlandene.

(147) Endelig noterer Kommissionen sig, at ING har givet en række tilsagn for at sikre, at forretningsenheden er rentabel, f.eks. med hensyn til en »hold-separate« manager og en tilsynsførende trustee. Begge skal sikre, at rettighederne og andre materielle og immaterielle aktiver i den pågældende (udskilte) forretningsenhed beskyttes, forsvares og opretholdes i forhold til ING. Den indførte forligsmekanisme, hvorefter den nye enhed skal modtage alle nødvendige aktiver til sikring af rentabiliteten, vil ligeledes sikre, at ING overholder tilsagnene i denne beslutning. Endvidere vil ING ikke hverve den udskilte enheds kunder med hensyn til produkter, der er overført til WUH/Interadvies, selv om ING stadig har eksisterende kundeforhold. Desuden vil ING stille finansiering til rådighed for WUH/Interadvies til […] efter investeringen, selv om finansieringsbeløbet gradvist vil falde i løbet af perioden. Endvidere vil Kommissionen […] sikre, at forretningsenheden sælges med bistand fra en afhændelsestrustee […]. Alle disse elementer sikrer, at enheden vil være rentabel, og øger således konkurrencen på det nederlandske detailbankmarked. Kommissionen accepterer derfor, at afhændelsen af WUH/Interadvies kan gøre det muligt for en ny konkurrent at udvikle aktiviteter på detailbankmarkedet i Nederlandene og bringe en ny konkurrencefaktor ind på dette marked.

(148) Nederlandene har desuden også givet tilsagn om et forbud mod erhvervelser, hvorved ING forhindres i at erhverve attraktive forretningsområder, som kan forventes at blive bragt på markedet som følge af den generelle omstrukturering af finansielle virksomheder og sektoren som helhed (46). Dette forhindrer en ikke-organisk vækst fra ING's side og giver andre virksomheder, der ikke har modtaget statsstøtte, mulighed for at købe sådanne forretningsområder.

(149) Desuden anser Kommissionen et tilsagn om et forbud mod prisførerskab for at være i overensstemmelse med kravene i omstruktureringsmeddelelsen for at sikre, at statsstøtte ikke bruges til at tilbyde vilkår, som ikke kan matches af konkurrenter, der ikke modtager statsstøtte (betragtning 44). I overensstemmelse med punkt 32 i omstruktureringsmeddelelsen er et tilsagn vedrørende prisførerskab i givet fald ikke nødvendigt på markeder, hvor der er givet betydelige strukturelle tilsagn. Afhængigt af de særlige forhold i hvert enkelt tilfælde kan forbuddet antage forskellige former, som tager sigte på at skabe den mest hensigtsmæssige balance mellem en individuel behandling af fordrejninger som følge af støtte og konkurrenceprægede markedsvilkår (47).

(150) Nederlandene har valgt at fastsætte et generelt forbud mod prisførerskab for ING, hvorved ING ikke vil tilbyde mere favorable priser end sine tre billigste konkurrenter. Dette tilsagn er passende, da det vedrører alle markeder, hvor banken er veletableret med en markedsandel på mindst 5 % (48). Desuden har ING og de nederlandske myndigheder givet tilsagn om et forbud mod prisførerskab uanset markedsandel med hensyn til ING Direct Europe. Dette er begrundet på baggrund af Kommissionens oplysninger, der tyder på en aggressiv kommerciel adfærd. Virkningen af forbuddet skulle være, at […], ING hovedsagelig vil konkurrere på grundlag af produkternes og tjenesternes kvalitet. Dette skulle fjerne de betænkeligheder, der er givet udtryk for i de oplysninger, som Kommissionen har modtaget i denne henseende som anført ovenfor i betragtning 6.

(151) Endelig har Nederlandene givet tilsagn om, at ING vil afstå fra at henvise til rekapitaliseringsforanstaltningen og udnytte den som konkurrencefordel ved massive markedsfremstød.

(152) I overensstemmelse med rekapitaliseringsmeddelelsen er der imidlertid ikke længere nogen grund til at kræve en midlertidig begrænsning for balancesummen som fastsat i beslutning N 528/08.

5.2.4. Overvågning

(153) Den omstruktureringsplan, som Nederlandene har forelagt, skal gennemføres korrekt. For at sikre en korrekt gennemførelse forelægger Nederlandene to gange om året overvågningsrapporter for Kommissionen. Desuden skal der ifølge omstruktureringsplanen og tilsagnene fra Nederlandene udpeges en række trustees, som vil bistå Kommissionen med at overvåge gennemførelsen af omstruktureringsplanen og forskellige bestemmelser deri.

(154) Det er almindelig praksis, at Kommissionen tillader medlemsstaterne at tilpasse tilsagnene i tilfælde af særlige omstændigheder (49). Når det er hensigtsmæssigt, vil Kommissionen derfor på grundlag af en begrundet anmodning herom fra Nederlandene foretage ændringer for at i) indrømme en forlængelse af fristen for de foranstaltninger, som Nederlandene har givet tilsagn om i denne beslutning, eller ii) frafalde, ændre eller erstatte et eller flere af aspekterne i ethvert tilsagn, som Nederlandene har givet i denne beslutning.

6. KONKLUSION

(155) Det konkluderes for det første, at på grundlag af de ændringer, som Nederlandene fremlagde den 20. oktober 2009, er hjælpeforanstaltningen i overensstemmelse med meddelelsen om værdiforringede aktiver, og den bør derfor betragtes som forenelig med fællesmarkedet i henhold til EF-traktatens artikel 87, stk. 3, litra b).

(156) For det andet konkluderes det, at omstruktureringsforanstaltningerne gør det muligt for ING at genoprette den langsigtede rentabilitet, er tilstrækkelige med hensyn til byrdefordeling og er hensigtsmæssige og proportionale til at opveje de konkurrencefordrejninger, der er forårsaget af støtteforanstaltningerne. Den forelagte omstruktureringsplan opfylder kriterierne i omstruktureringsmeddelelsen og bør derfor betragtes som forenelig med fællesmarkedet i henhold til EF-traktatens artikel 87, stk. 3, litra b). Foranstaltningerne i form af kapitalindskud og garantierne, der allerede er ydet, kan derfor forlænges i overensstemmelse med omstruktureringsplanen. Den midlertidige begrænsning for balancesummen, der blev fastsat i beslutning N 528/08, bør imidlertid fjernes.

(157) For det tredje konkluderes det, at de yderligere støtteforanstaltninger, der er forelagt inden for rammerne af omstruktureringsplanen, dvs. ændringen af betingelserne for tilbagekøbet af core tier 1-værdipapirerne fra Nederlandene og de fastsatte garantier, også bør betragtes som forenelige med fællesmarkedet i henhold til EF-traktatens artikel 87, stk. 3, litra b), i betragtning af omfanget af de foranstaltninger til afhjælpning af konkurrencefordrejninger, der fremgår af omstruktureringsplanen, og den omstændighed, at støtten gør det muligt for støttemodtageren at styrke rentabiliteten. Dette vedrører også støtten som følge af de ændrede betingelser for tilbagebetalingen af den kapital, der er stillet til rådighed af Nederlandene —

VEDTAGET FØLGENDE BESLUTNING:

Artikel 1

Den hjælpeforanstaltning for værdiforringede aktiver, som Nederlandene har ydet til ING's såkaldte Alt-A-portefølje, udgør statsstøtte som omhandlet i EF-traktatens artikel 87, stk. 1.

Støtten er forenelig med fællesmarkedet under forudsætning af overholdelse af de tilsagn, der er anført i bilag I.

Artikel 2

Den omstruktureringsstøtte, som Nederlandene har ydet til ING, udgør statsstøtte som omhandlet i EF-traktatens artikel 87, stk. 1.

Støtten er forenelig med fællesmarkedet under forudsætning af overholdelse af de tilsagn, der er anført i bilag II.

Den midlertidige begrænsning for balancevæksten, der blev fastsat i Kommissionens beslutning af 12. november 2008 vedrørende rekapitaliseringsforanstaltningen til fordel for ING, ophæves.

Artikel 3

Denne beslutning er rettet til Kongeriget Nederlandene.

Udfærdiget i Bruxelles, den 18. november 2009. På Kommissionens vegne Neelie KROES Medlem af Kommissionen

(1) Kommissionens beslutning i sag C 10/09 (ex N 138/09), ING, EUT C 158 af 11.7.2009, s. 13.

(2) Kommissionens beslutning i sag N 528/08, ING, EUT C 328 af 23.12.2008, s. 10.

(3) Kommissionens beslutning i sag C 10/09 (ex N 138/09), ING, EUT C 158 af 11.7.2009, s. 13.

(4) EUT C 72 af 26.3.2009, s. 1.

(5) Se fodnote 1.

(6) Endnu ikke offentliggjort.

(7) Kommissionens beslutning af 7. juli 2009 i sag N 379/09 og NN 16/09, endnu ikke offentliggjort.

(8) Markedsandelene i betragtning 19 og 24 på det nederlandske marked er baseret på de offentliggjorte tal i Kommissionens beslutning i sag COMP/M.4844 — Fortis/ABN Amro Assets. Markedsandelen afviger en smule i forhold til mere opdaterede tal fra Nederlandene. I betragtning af, at forskellene ikke er væsentlige for denne beslutning, har Kommissionen imidlertid af hensyn til sammenhængen anført de verificerede tal.

(9) Dele af teksten er ændret for at sikre, at ingen fortrolige oplysninger offentliggøres. Disse dele er sat i kantet parentes og markeret med en asterisk.

(10) Dele af teksten er fjernet for at sikre, at ingen fortrolige oplysninger offentliggøres. Disse dele er angivet med tre punktummer i kantet parentes og markeret med to asterisker.

(11) Foranstaltningen er beskrevet i detaljer i Kommissionens beslutning N 528/08 af 12. november 2008.

(12) Tillægget ved førtidig tilbagebetaling beregnes på følgende måde: 650 000 000 EUR * (antal værdipapirer tilbagekøbt/500 000 000) * (dage fra udstedelse)/365) * (gældende pris – 10)/(12,5 – 10), hvor den gældende pris er gennemsnittet af markedsprisen 5 dage inden tilbagebetaling, den er højere end eller lig med 11,20 EUR og lavere end eller lig med 12,45 EUR.

(13) Kommissionens beslutning i sag N 611/08, EUT C 247 af 15.10.2009, s. 2.

(14) Kommissionens beslutning i sag N 569/08, EUT C 9 af 14.1.2009, s. 3.

(15) Finansieringsgebyret er summen af 3 % (den nederlandske stats påståede finansieringsomkostninger i USD) og en margin på 0,5 %.

(16) En gebyrforhøjelse finder først anvendelse fra den 25. oktober 2009. En justering var påkrævet og blev fastsat til 15,6 basispoint for at kompensere for den manglende betaling mellem den 26. januar 2009 og den 25. oktober 2009. I denne justering indgår både nedsættelsen af finansieringsgebyret med 50 basispoint (modtages af ING fra den nederlandske stat) og forhøjelsen af garantigebyret med 67 basispoint (betales af ING til den nederlandske stat).

(17) Dette ville ske, hvis ING tilbagekøber porteføljen helt eller delvist fra den nederlandske stat.

(18) […]

(19) 52 % af indkomsten før skat for koncernen i gennemsnit i perioden 2004-2007 kom fra forsikring.

(20) […]

(21) Hvis det antages, at tilbagebetaling finder sted 400 dage efter udstedelsen.

(22) Back-up facilitet for illikvide aktiver.

(23) […]

(24) Navnlig når en afhændelse foretages gennem en børsintroduktionsproces, som er indledt, og der inden afslutningen af afhændelsesperioden er foretaget betydelige aktieplaceringer (30 % eller mere), vil Kommissionen (i samråd med den nederlandske stat, ING og trustee) aktivt overveje at give enheden mere tid til at placere de resterende aktier.

(25) Det accepteres, at der kan udpeges forskellige trustees med hensyn til forskellige regioner og/eller forretningsområder.

(26) […]

(27) Forudsat, at det fremgår, at en del af provenuet ved udstedelsen af tegningsrettigheder vil blive anvendt til kuponbetalingerne.

(28) Se punkt 26 i meddelelsen fra Kommissionen om genoprettelse af rentabiliteten i finanssektoren under den nuværende krise og vurdering af omstruktureringsforanstaltninger på grundlag af statsstøttereglerne. EUT C 195 af 19.8.2009, s. 9.

(29) Med udgangspunkt i en EUR/USD-vekselkurs på 1,3.

(30) ING Banks risikovægtede aktiver udgjorde 343 mia. EUR ved udgangen af 2008.

(31) På grundlag af solvensmargenkravet ved udgangen af 2008.

(32) Se Kommissionens beslutning i sag C 9/08 af 4. juni 2008, Sachsen LB, endnu ikke offentliggjort, Kommissionens beslutning af 29. maj 2009 i sag N 264/09, redningsstøtte til HSH Nordbank AG, EUT C 179 af 1.8.2009, s. 1, Kommissionens beslutning af 7. maj 2009 i sag N 244/09, Commerzbank, EUT C 147 af 27.6.2009, s. 4.

(33) Se punkt 7, sidste led, i omstruktureringsmeddelelsen samt punkt 27.

(34) Kommissionens beslutning af 7. juli 2009 i sag N 379/09 og NN 16/09, endnu ikke offentliggjort.

(35) Bestående af en justering på 52 basispoint p.a. for værdiansættelse, 15 basispoint p.a. for forvaltningsgebyr og 15.6 basispoint p.a. for de betalinger, staten har givet afkald på i perioden mellem den 26. januar og den 25. oktober 2009.

(36) Den nederlandske stat har anslået sine finansieringsomkostninger i USD til at være ca. 3 % for en løbetid på 5-7 år, svarende til den vægtede gennemsnitslevetid for porteføljen.

(37) Forudsat, at der sikres et rimeligt afkast; et sådant var sikret i den foreliggende sag.

(38) EUT C 195 af 19.8.2009, s. 9.

(39) EUT C 244 af 1.10.2004, s. 2. Der blev udtrykkeligt henvist hertil i bankmeddelelsen i punkt 42.

(40) Se beslutningen om værdiforringede aktiver af 31. marts 2009, betragtning 83.

(41) EUT C 10 af 15.1.2009, s. 2.

(42) EUT C 270 af 25.10.2008, s. 8.

(43) Se MEMO/09/441 af 8. oktober 2009, hvori Kommissionen mindede om reglerne vedrørende tier 1- og tier 2-kapitaltransaktioner for banker omfattet af en undersøgelse vedrørende omstruktureringsstøtte.

(44) Hvis der kun tages hensyn til støttebeløbet til forsikringsdelen, udgør det 50 % af solvensmargenkravet for ING Insurance. Dette ville svare til 4 % af de risikovægtede aktiver for en bank, da det udgør halvdelen af den kapital, der mindst kræves, for at enheden kan operere.

(45) Det samme synes at være tilfældet med hensyn til ING's overholdelse af forbuddet mod at reklamere med rekapitaliseringsforanstaltningen, hvilket ikke blev overholdt i Italien og Spanien i flere dage efter ydelsen af støtten.

(46) Se også Kommissionens beslutning af 7. maj 2009 i sag N 244/2009, Commerzbank, EUT C 147 af 27.6.2009, s. 4, nr. 111.

(47) I Kommissionens beslutning af 7. maj 2009 i sag N 244/09, Commerzbank, EUT C 147 af 27.6.2009, s. 4, accepterede Kommissionen et forbud med hensyn til de tre billigste konkurrenter. I Kommissionens beslutning af 18. november 2009 i sag C 18/09, KBC, endnu ikke offentliggjort, accepterede Kommissionen et forbud mod prisførerskab, hvor KBC gav tilsagn om ikke at tilbyde mere favorable priser end den billigste konkurrent blandt top 10 over markedsaktører med hensyn til markedsandel på det relevante marked.

(48) I Kommissionens beslutning af 7. maj 2009 i sag N 244/09, Commerzbank, EUT C 147 af 27.6.2009, s. 4, og i Kommissionens beslutning af 18. november 2009 i sag C 18/09, KBC, endnu ikke offentliggjort, fandt Kommissionen det hensigtsmæssigt at begrænse forbuddet til markeder, hvor banken har en betydelig tilstedeværelse, hvilket i forbindelse med forbuddet mod prisførerskab blev defineret som en markedsandel på mindst 5 %.

(49) Se Kommissionens beslutning af 22. oktober 2008 i sag C 10/08, IKB, EUT L 278 af 23.10.2009, s. 32.

BILAG I Med hensyn til hjælpeforanstaltningen for værdiforringede aktiver skal følgende tilsagn overholdes: — Med start den 25. oktober 2009 vil ING Group foretage yderligere betalinger til Nederlandene, svarende til en justering af Alt-A-vederlaget på – 50 basispoint med hensyn til det finansieringsgebyr, der modtages af ING, og på + 82,6 basispoint med hensyn til det garantigebyr, der betales af ING. Justeringen i forbindelse med garantigebyret omfatter 15,6 basispoint svarende til en justering for perioden fra den 26. januar 2009 — starten af IABF (dvs. hjælpeforanstaltningen) — indtil den 25. oktober 2009. De yderligere betalinger vil finde anvendelse i det omfang og tidsrum, hvori IABF-aftalen er på plads. — De yderligere betalinger vil blive gennemført i form af en særskilt aftale mellem ING Group og Nederlandene for at holde den oprindelige IABF intakt. — I forbindelse med de yderligere betalinger, undtagen den del, der vedrører perioden mellem den 26. januar 2009 og den 25. oktober 2009 (dvs. de 15,6 basispoint, der indgår i justeringen i forbindelse med garantigebyret), sker der ingen restafregning i tilfælde af en førtidig afvikling af IABF. Et beløb svarende til de ubetalte yderligere betalinger, der vedrører perioden mellem den 26. januar 2009 og den 25. oktober 2009 (dvs. de 15,6 basispoint, der indgår i justeringen i forbindelse med garantigebyret), vil skulle betales i tilfælde af, at den oprindelige transaktion afvikles delvist eller helt. Hvis IABF afvikles delvist, vil denne førtidige indfrielsesafregning finde anvendelse proportionelt. — Nederlandene giver tilsagn om at underrette Kommissionen om eventuelle foranstaltninger, som tager sigte på en fuldstændig eller delvis afvikling af hjælpeforanstaltningen.